text:
DEN HAAG – Secretario di estado Alexandra van Huffelen ta bishita Aruba atrobe dia 20 di juni awor. Esaki a keda confirma diahuebs mainta pa su oficina BZK. Prome cu esey sinembargo, hunto cu minister Hugo de Jonge, e lo bishita Saba, Statia y Bonaire entre 12 pa 18 di juni awor. Ambos mandatario tin nan propio programa, pero lo ta hunto durante cierto combersacion y bishita. Pa minister de Jonge, e bishita ta mas bien uno di conocemento, unda cu e lo pone su mes na altura di e problematica di tereno y ordenanza territorial.
ARUBA
E secretario di estado ta biaha pa Aruba dia 20, pa un cumbre cu e tres minsternan president di Aruba, Corsou y St Maarten, riba e.o. e asina yama Tijdelijke Werkorganisatie (TWO) como antesala di COHO.
DEN HAAG - IR. R.P. (Roald) Lapperre ta bira e Director-General pa Relacionnan den Reino na e ministerio di Asuntunan Interior y Relacionnan den Reino (BZK). Conseho di minister a aproba e proposicion di minister Bruins Slot di Asuntunan Interior y Relacionnan den Reino. E nombramento ta entrante prome di september 2022.
DEN HAAG – ‘Si bo no tin un camber of adres fiho, pospone bo binimento pa Hulanda cu un aña’. Esaki tabata e mensahe cu Arubahuis a manda diahuebs for di Hulanda, pa mustra e seriedad di e situacion pa haya cas. Segun Arubahuis, nan ta den pleno preparacion pa e binimento di e grupo di studiantenan na luna di augustus benidero. Den cuadro di esaki Arubahuis a ricibi diferente signal for di e mentornan cu hopi studiante cu ta biniendo Hulanda te ainda no tin camber of vivienda regla. Tambe cu un cantidad grandi di studiante no a inscribe na tempo pa un vivienda.
AMSTERDAM – Riba varios parti di Hulanda, tabatin avenidanan principal blokia pa cunukeronan rabia pa e maneho di nitrogeno. E blokeo cu tractor a causa filanan hopi largo di varios kilometer. E cunukeronan a sigura cu nan lo sigui cu nan accion mayan tambe debi na e votacion cu lo tin cu tuma lugar e siman aki riba e tema, door di gobierno Hulandes.
ZIERIKZEE – Tin por lo menos un morto y 10 herido di e tornado suak cu a pasa riba ZIerikzee, un ciudad chikito cerca di Rotterdam na Hulanda den fin di siman. Asina e gobierno di Zeeland ta raporta. Tabata papia inicialmente di un hos pero segun Weeronline, ta trata di un tornado suak. Por lo menos 4 cas a perde nan dak, y di otro casnan, e panchinan a wordo ranca door di biento. Tambe varios palo a wordo benta abou y bentana kibra.
DEN HAAG – Conseho di Minister di Reino (RMR) a duna su aprobacion pa Aruba cuminsa cu e proceso di eliminacion di e recorte salarial, mientras cu St Maarten y Corsou tin cu warda un rato mas. Asina secretario di estado Hulandes Alexandra van Huffelen a confirma despues di e reunion. “Aruba a bay di acuerdo caba (cu e condicionan poni:red) pues e por cuminsa (cu e eliminacion di e recorte salarial)”, secretaria van Huffelen a cuminsa na bisa. “St Maarten y Corsou ainda no!”, e mandatario a subraya, indicando cu nan ainda no a bay di acuerdo cu e condicionan.
NIJMEGEN – Seguridad di e clinica TBS Pompekliniek na Nijmegen tabata sa di e huida di dos TBS’rs diamars anochi di e lugar, pero cos a bay asina lihe cu nan no a logra pone man riba e dos personanan en cuestion. Asina e director Edo de Vries a sigura. Un di dos heki cu mester a frustra un intento, despues di 3 aña ainda no ta completa. Tabata diamars anochi cu e dos personanan Luciano Dijkman y Sherwin Windster a logra scapa. Nan a logra haci esaki den un auto cu tabata cla para pa yuda nan. Helicopter a purba busca pero sin exito. Tin un ekipo special en busca di e dos fugitivonan.


c: text/html

text:
The content originally appeared on: Diario
Aruba a ricibi 91,403 bishitante “stayover” na mei 2022
ORANJESTAD (AAN): Oficina di Turismo, A.T.A., ta informa cu pa luna di mei nos destinacion a ricibi un total di 91,403 bishitante “stay-over”. Si compara luna di mei 2022 cu mei 2019 – cu tabata e ultimo aña normal di turismo, por mira cu Aruba a recupera 103% di locual a wordo ricibi na mei 2019.
E tres mercadonan cu mas a destaca den e cantidad di turista cu a bishita na mei 2022 como tambe den grado di recuperacion den e diferente regionnan ta; Estados Unidos cu 71,631 bishitante cu ta representa un grado di recuperacion di 107% den comparacion cu mei 2019, Hulanda cu 3,971 bishitante cu ta representa un grado di recuperacion di 109% den comparacion cu mei 2019 y Colombia cu 2,554 bishitante cu ta representa un grado di recuperacion di 94% den comparacion cu mei 2019.
2022 DEN COMPARACION CU 2021
2022 ta mustra un crecemento mas fuerte y stabil cu 2021.Si compara mei 2022 cu mei 2021 por wak cu crecemento di 29% den cantidad di bishitantenan “stayover”, for di 70,683 bishitante pa 91,403 bishitante.
Si compara mei 2022 cu mei 2021 por wak un biaha mas cu e 3 mercadonan den e diferente regionnan cu mas a crece den cantidad di bishitante stayover ta; Estados Unidos cu un crecemento di 8,717 bishitante “stayover” cu ta representa un crecemento di 14%, Hulanda cu un crecemento di 1,874 bishitante “stayover” cu ta representa un crecemento di 90% y Colombia cu un crecemento di 1,438 bishitante “stayover” cu ta representa un crecemento di 129%
MERCADONAN
Norte America ta keda e mercado mas fuerte pa Aruba y na mei 2022 un total di 74,307 bishitante Norte Americano a bishita Aruba. Esaki ta 81.3% di e total di e bishitantenan “stayover”. Na mei 2022, Europa a trece 7,576 bishitante pa Aruba, cu ta 8.3% di e total di bishitantenan “stayover”. Un total di 7,074 bishitante cu ta representa 7.7% di e bishitantenan “stayover” tabata procedente di Latino America; y 2.7% di e total di bishitantenan stayover pa mei 2022- cu ta 2,446 bishitante, a bishita nos isla for di otro partinan di mundo.
2022
E prome 5 lunanan di 2022 Aruba a ricibi un total di 426,765 bishitante “stayover”, cu ta representa un grado di recuperacion di 90% compara cu e mesun lunanan di 2019.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (anteriormente yama “Tourism Receipts”) pa aña 2021 a contribui cu AWG 3,169.9 miyon den nos economia, cu ta 65.5% mas compara cu e mesun temporada na 2020. Esaki naturalmente ta debi na e pandemia global di Covid-19 durante cual Aruba tambe a cera su fronteranan temporalmente entre mita di mei 2020 te cu juli 2020. Tourism Credits a recupera cu 85% si compara 2021 cu 2019.

robotstxt: allowed

filter: keep


text:
The content originally appeared on: Diario
Celebracion mes ta riba Diasabra
ORANJESTAD (AAN): Awe ta Dia di Portugal! DIARIO a compronde cu e aña aki ta di 58 aña cu ta celebra Dia di Portugal, Dia di Luis Vas de Camoes y Dia di Comunidad Portugues rond mundo na Aruba cu Santo Sacrificio di Misa ta recorda e di 58 aña di existencia di e celebracion aki.
Historia ta mustra cu na aña 1965 Sr. Aventura Quimarais a tuma e iniciativa pa e tempo ey celebra dia di Portugal conhuntamente cu un grupo di portuguesnan na Aruba. E celebracion a inicia cu un marcha saliendo for di cas di Sr. Aventura riba Wilhelminastraat pa Wilhelmina Park.
E grupo di Portguesnan aki cu tabata masha uni den un forma hopi emocional a bini hunto p’asina gradici Aruba pa e bon aceptacion di e Portuguesnan na Aruba.
Portuguesnan ta conoci di ta hende cu ta traha duro y lucha te na final. Nan a contribui na economia di Aruba den añanan 60, 70 ,80 ,90 y te cu dia di awe. Tambe nan tabata conoci pa haci trabaonan duro y hopi pisa.
E Portuguesnan tabata busca un futuro pa nan mes y nan famia y no tabata importa e trabao. Pa nan tabata mas importante e dignidad di por tin un trabao y cu un dia nan lo logra.
Pa algun di nan, esaki tabata un cos no mucho bon pa haci, pero a sali fo’i nan pais pa traha y gana algo pa bay cas back cune, y no pa keda semper. Esaki tabata e deseo di mayoria di nan. Pero cu transcurso di tempo cosnan a cambia.
Asina tambe e Portuguesnan poco poco a cuminsa integra mas y mas den e sociedad Arubano na unda nan a eherce diferente funcion den comunidad, educa nan famia y ainda nan ta aki of asta a ser dera riba e dushi isla di Aruba.
Nan exito ta sin duda nan capacidad di adapta den diferente ambiente mientras cu na mes tempo mantene bibo y practica e balornan di nan origennan.
P’esey nos ta gradici ARUBA un bes mas pa a acepta e comunidad Portugues.
Awe Diabierna 10 di Juni 2022 pa 7or di anochi na Misa di Fatima na Dakota lo celebra santo sacrificio di misa en coneccion cu Celebracion di Dia Nacional di Portugal.
Un Invitacion special y personal ta bay na e comunidad Portugues como tambe na henter e pueblo di Aruba pa asisti na e celebracionan aki.
Directiva di FSCP Club Primavera ta desea na tur Portugues residencia aki na Aruba *un feliz dia di Portugal*. E dia aki ta un dia cu nos ta recorda tambe e raiznan di nos identidad propio y tambe unda nos orguyosamente ta forma parti di e isla aki y cu ainda nos ta parti di e desaroyo di Aruba.
Celebracion ta sigui diasabra 11 di Juni 2022: DIARIO a compronde cu lo tin Diasabra e Fiesta Cultural Folclorico cu Banda Musical Primavera e gran celebración aki ta cuminsa pa 7or di anochi caba na CLUB PRIMAVERA entrada ta gratis un y tur ta Bemvindo Bon Bini
Lo ta bay tin cuminda típico Tradicional Portugues manera Bacalhao y nos famoso Espetada a Portguesa.
Invitación pa Comunidad Portugués y tur decendientes Portugués y tambe tur otro Nacionan ta Bon Bini pa bin Celebra dia Nacional di Portugal Dia 10 y Dia 11 di Juni awor.


text:
GRUPO DI TRABOU PA KU SITUASHON NA WACAWA A TENE SU PROMÉ REUNION
GRUPO DI TRABOU PA KU SITUASHON NA WACAWA A TENE SU PROMÉ REUNION
Willemstad – E grupo di trabou ku a keda instalá pa Promé Minister Gilmar Pisas, pa ku e situashon ku tin na Wacawa, a tene su promé reunion dia 9 di mart 2022.
Manera ya a keda menshoná den un komunikado dia 6 di mart 2022, Gobièrnu di Kòrsou tin debido atenshon pa ku e situashon ku tin na Wacawa.
Dia 1 di mart a tene e promé reunion kaminda Promé Minister Gilmar Pisas huntu ku Minister di Salubridat, Medio Ambiente i Naturalesa Dorothy Pietersz-Janga i nan konseheronan, a reuní ku e Federashon Koperativanan Uní di Produkshon, Fundashon Viba, Piskadonan di Wacawa i nan konsehero.
Despues a sigui un di dos reunion huntu ku Defensa/Marina Real dia 4 di mart 2022.
Den e reunion aki tabata tambe presente Promé Minister Gilmar Pisas, Minister di Tráfiko, Transporte i Planifikashon Urbano Charles Cooper, Federashon Koperativanan Uní di Produkshon, Fundashon Viba, Piskadonan di Wacawa i nan konsehero, konsehero di Ministerio di Salubridat, Medio Ambiente i Naturalesa (GMN) i konseheronan di Promé Minister.
Durante di e reunion aki a instituí e grupo di trabou ku mester a sigui traha riba proposishonnan konkreto pa trese kambio den e situashon ku tin aktualmente na Wacawa.
Den e grupo di trabou aki tin representashon di Federashon Koperativanan Uní di Produkshon, Defensa/Marina Real, Fundashon Viba, Piskadonan di Wacawa i nan konsehero, konseheronan di GMN i di Promé Minister.
Durane di e promé reunion di e grupo di trabou dia 9 di mart 2022 a yega na e siguiente akuerdonan pa por yega na un solushon a korto plaso:
- Defensa/Marina Real lo bini ku un skema adaptá di nan trainingnan;
- E Piskadonan lo bini ku un skema pa ku dia i orarionan ku ta piska;
- E grupo di trabou lo atendé e skemanan aki den un siguiente reunion ku ta djaluna dia 14 di mart 2022, pa por yega na un skema ku lo bai keda apliká a korto plaso. Lo sigui traha despues pa por yega na proposishon i solushonnan konkreto i definitivo.
E reunion a keda dirigí pa konsehero di Promé Minister sra. Roxienne Albertina.
Tur esnan presente tabata satisfecho ku e forma ku e reunion a kana, kaminda tabatin oportunidat amplio pa trese opinion i diferente proposishon dilanti.


text:
Prome Minister Evelyn Wever-Croes: En conexion cu Siman di Archivo, PROME MINISTER HUNTO CU MINISTER DI CULTURA Y FUNARI A BISHITA ARCHIVO NACIONAL ARUBA, (ANA)
“Un siman importante pa colecta loke nos kier pa wordo conserva pa nos futuro generacionnan por conoce kico ta e hsitoria real di Aruba”
Dialuna 6 di juni, Prome Minister Evelyn Wever-Croes a compaña colega Minister di Cultura Xiomara Maduro y hunto cu Funari, na e apertura di Siman di Archivo na Archivo Nacional Aruba, (ANA). Prome Minister a expresa cu esaki tawata un mainta hopi ameno caminda el a haya e oportunidad tambe pa dirigi algun palabra di gratitud y sosten na e team di ANA y na Minister di Cultura.
“Saliendo di e pandemia, poco poco cosnan ta bay mas na normalidad maske nos a cuminsa cana cu e mondkapje atrobe pero nos por sali ainda, comparti, nos por keiro poco y p’esey mi ta hopi contento cu e aña aki boso a organisa algo asina bunita y grandi.
Ta importante pa nos archiva. Temponan ta bay hopi lihe, desaroyonan ta bay hopi lihe. Tempo mi yiunan tabata chikito, 20 aña pasa nos tabata graba tur cos riba un video, e video cassettenan grandi cu awendia bon por haci nada mas cu nan.
Kiermeen poco poco nos ta perde tur loke nos a pasa aden si nos no ta na tempo, P’esey e siman aki ta asina importante pa nos cada un para keto na kico nos kier pa colecta of trece akinan pa e wordo conserva pa nos futuro generacionnan por conoce kico ta e hsitoria real di Aruba.
Danki na team di Archivo Nacional pa tur e trabou grandi cu boso ta haci den conserva historia di pais Aruba. Danki pa organisa e siman importante aki y danki tambe na Minister Xiomara hunto cu henter e ekipo di ANA pa haci e siman aki extra especial”.
Prome Minister ta invita pueblo di Aruba participa na e evento 3C-TRECE diasabra 11 di juni, pa nos COLECTA, CONOCE y CONSERVA material historico pa Aruba.


text:
Curaçao Medical Center ta trata tur kondishon urológiko; di un infekshon komun di trakto urinario pa kansernan kompleho di e blas, nir i trakto geniturinario. Ku un tim di urólogo bon kalifiká, nos ta sirbi tantu hende hòmber komo hende muhé ku ta bin CMC pa kuido urológiko. I pa kondishonnan ku ta rekerí mas spesialidat, nos tim por kolaborá ku otro tim na CMC, manera por ehèmpel onkologia i ginekologia.
Na CMC nos tim di urólogonan ta brinda tratamentunan kirúrgiko i no-kirúrgiko pa problemanan urológiko na un sitio kaminda tambe tin varios opshon avansá pa tèst i diagnostiká e pashènt. Di imahen i tèst te tratamentunan médiko i sirugianan minimo invasivo; nos ta ofresé tur lokual un pashènt por tin mester i kada plan di tratamentu ta trahá na midí i ta reflehá e nesesidatnan spesífiko di kada pashènt. Tambe nos ta dediká na edukashon di nos pashèntnan; nos ta traha di aserka ku kada individuo ku nos ta trata pa yuda nan tuma e mihó desishonnan tokante nan salú urológiko.
Tratamentu i Kondishonnan
- Kanser na blas
- Prolapso di Blas
- Inkontinensia Urinario
- Infekshonnan di trakto urinario
- Kanser di Nir
- Piedra di Nir
- Blas Sobreaktivo
Spesialista Urologia
Daniel Rojas Castillo - Urólogo
Daniel Rojas, MD ta un urólogo ku mas di 15 aña di eksperensia ku un interes general den urologia onkológiko. Na 2004 e la gradua komo un urólogo na Universidad del Rosario na Bogotá i a risibí su diploma Masters riba tereno di Urologia Onkológiko na Universidat di Barcelona na 2020.
Ronald Ter Haar- Urólogo
Yme Weijers - Urólogo
Yme Weijers a spesialisá komo un urólogo integral na Nijmegen, Hulanda, ku un enfoke spesífiko pa kanser di blas i di nir. Weijers i e departamento di Urologia ta hasi investigashon i tratamentu di BH/LUTS i malesa di piedra. E ta papia Papiamentu, Hulandes i Ingles. Na 2016 e la kuminsa traha komo urólogo na Sint Elisabeth Hospitaal i despues a sigui pa Curaçao Medical Center na 2019.


text:
Oranjestad-Biblioteca Nacional ta organisa su Programa Vacacional di Lesamento pa asina promove buki y lesamento, manera tur aña. E aña aki a scohe pa e participantenan mes scohe un buki y conta locual el a lesa.
Esaki lo tuma lugar tur diahuebs den luna di juli, cuminsando dia 10 di Juli te cu dia 24 di Juli,
na Verteltoren na Biblioteca Playa. Na Biblioteca San Nicolas di dia 9 di juli te cu 23 di juli.
E ta pa muchanan di 8 – 12 aña di edad. E orario lo ta di 3 pa 4 or di atardi.
Clausura ta na Playa diahuebs 31 di juli y na San Nicolas diaranson 30 juli, unda ta bay tin un progama special pa e muchanan cu a participa durante e 3 simannan
E muchanan mester bin biblioteca prome cu diabierna dia 4 di Juli pa nan por fia tres buki pa e programa. Nan mester ta miembro di Biblioteca Nacional Aruba. Si nan no ta miembro ainda por registra como miembro, e mayor ta trece un ID valido y kaarchi di AZV di e mucha.


text:
Aruba
Banco Central: Crecemento economico den 2022 ta depende riba turismo
Awe Banco Central di Aruba (BCA) a publica su ‘Economic Outlook’, conteniendo un update pa 2022. Tambe, un revision pa 2021 ta inclui. E recuperacion fuerte den e sector turistico a hiba un expansion significante den actividad economico den 2021. Den e dicho aña, Producto Domestico Bruto (PDB) ta calcula di a crece cu 17,2 porciento den termino real (19,8 porciento den termino nominal), compara cu un bahada real di 18.6 percent den 2020 (22.5 porciento den termino real).
No obstante e aumento, PDB real den 2021 ta 95.4 porciento di e nivel di 2019. E disponibilidad di e programanan di asistencia financiero, esta e subsidio di salario y FASE, di Gobierno di Aruba (GoA) tambe a contribui positivamente na e resurgimento den PDB, ya cu nan a yuda pusha consumo priva. Ademas, un mehoracion den inversion priva (aunke na un grado menor) a hunga un rol den e rebote di PDB den 2021.
Pa 2022, e estimado di crecemento economico — un crecemento ‘baseline’ di 2,1 porciento den termino real y 8,3 porciento den termino nominal – ta depende pa un gran parti riba e desaroyo positivo den e sector turisitico. Proyeccionnan actual ta mustra cu e expansion den bishitantenan procedente di exterior lo varia entre 12,4 porciento (den un scenario pesimista) y 40,1 porciento (den un scenario optimista), cu un subida di 30,4 porciento den e baseline scenario compara cu e aña anterior.
Sinembargo, anticipando un normalisacion gradual den e cantidad di placa cu turistanan ta gasta diariamente, credito atribui na turismo ta premira di crece relativamente menos na 2022, esta 14,3 porciento den termino nominal, cu ta mas abou cu e 65.5 porciento den 2021. Dependiendo di cua scenario tuma lugar na 2022, inversion priva por pusha e economia un tiki mas halto. Di otro banda, consumo priva den termino real ta anticipa di keda generalmente flat den 2022, a consecuencia di un nivel relativamente mas halto di inflation anticipa, esta 7,1 porciento.
E publicacion completo ta disponibel riba nos website (www.cbaruba.org)


text:
In The Spotlight
ORAJESTAD - Minister di naturalesa, Sr. Ursell Arends hunto cu Interim Marine Park Manager di Aruba National Park Foundation, Sra. Sietske van der Wal, a reuni cu representante di Coral Reef Alliance.
ORANJESTAD - Durante e bishita di Minister di Naturalesa, Sr. Ursell Arends na e Ocean Conference 2022 a topa cu e delegacion di Corsou, representa pa Minister di Salubridad Publico, Medio Ambiente y Naturalesa, sra. Dorothy Pietersz-Janga y Minister Plenipotenciario, sr Carlson Manuel.
Koperativanan Na Kòrsou Tambe Ta Partisipá Den E Di 100 Selebrashon Di Dia Internashonal Di Koperativa.
Willemstad - Dia 2 di yüli próksimo, koperativanan rònt mundu ta selebrá Dia Internashonal di Koperativa (#CoopsDay); e aña akí ku e tema “Koperativanan ta Konstruí un Mihó Mundu”. Esaki, ta bai ta e di 100 selebrashon di Dia Internashonal di Koperativa i koperativanan na Kòrsou tambe ta selebrá.
Willemstad – Asuntunan Públiko (Kranshi) ta reservá dia i ora spesial pa tur siudadano ku ta bai biba den eksterior por kita nan nòmber for di registro. Esaki ta bai ta den e siman di 4 te ku 7 di yüli i tambe riba e dianan di 11 te ku 13 di yüli 2022.
meer nieuws
-
Kralendijk – Entidat Públiko Boneiru den kolaborashon ku diferente partner ta bai kuminsá ku sierto trabounan na Playa Fòrn’i Kalki pa transformá e bich den unu mas aksesibel i mas bunita. A traha riba un diseño pa e playa ku ta hasi esaki mas organisá i ku fasilidat pa esnan ku ta bishitá e playa.
-
Den Haag - over de koninkrijksrelaties wordt veel gezegd, geschreven en nog veel meer beweerd zonder dat controleerbaar is wat waar, een beetje waar of helemaal niet waar is. 'Uit de eerste hand' is een programma waarin mensen uit het nieuws zelf aan het woord komen. Welkom bij 'Uit de eerste hand'.
Vandaag zijn te gast de Tweede Kamerleden Attje Kuiken en Don Ceder.
-
DEN HAAG - Mama nan masha pabien riba boso dia tan speshal. Nos ta spera ku boso lo a pasa un dushi dia.
-
Den Haag - over de koninkrijksrelaties wordt veel gezegd, geschreven en nog veel meer beweerd zonder dat controleerbaar is wat waar, een beetje waar of helemaal niet waar is. 'Uit de eerste hand' is een programma waarin mensen uit het nieuws zelf aan het woord komen. Welkom bij 'Uit de eerste hand'.
Onze gast van vandaag Gevolmachtigde Minister Anthony Begina
ORANJESTAD - Director di DOW, Marlon Croes a duna un relato di e trabounan cu a presenta pa DOW a consecuencia di e pasada di e tormenta.
ORANJESTAD - Prome Minister Evelyn Wever-Croes, diahuebs a ricibi un carta di e sindicato di enseñansa, SIMAR relaciona cu cuatro punto di mal contento den e sector di enseñansa.
ORANJESTAD – Diabierna mainta Minister di Turismo y Salud Publico Sr. Dangui Oduber a tene un reunion cu miembronan di Pan American Health Organization.
Kralendijk – Hopi awa seru por kai djárason I djaweps pa motibu di un sistema ku ta desaroyá riba oséano atlántiko. Ta vigilando e wer ku ta na kaminda den direkshon di Boneiru. Kada siudadano ta responsabel pa prepará pa un mal tempu i òf orkan.
Biblioteka ta hasi algu bèk pa tur tipo di tata Bibliotheek doet iets terug voor alle soorten vaders
Kralendijk – E tata aventurero, e tata kreativo i e tata severo. Nan tur ta aparesé den e kolekshon di Biblioteka Públiko Boneiru. Awor biblioteka ta hasi algu pa tatanan tambe. Komo regalo pa Dia di Tata, riba djaluna 20 di yüli tatanan tin mag di bira miembro grátis di biblioteka.
Kralendijk – E tim di desaster di Entidat Públiko Boneiru ta disponé di dos telefòn ku ta komuniká ku otro via di un satélite. Ku e aparatonan aki por hasi yamada si e ret di telefòn kai afó. Tabata Quinton Stroop di Telbo ku a entregá e telefònnan na gezaghèber Edison Rijna.
WILLEMSTAD - Djadumingu dia 3 di yüli ta selebrá e marcha di seú i eksperensia ta mustra ku riba un dia asina’ki sa tuma lugá iregularidatnan, ku ta stroba òrdu públiko i seguridat.
Willemstad - Den e esfuersonan di Ministerio di Desaroyo Ekonómiko (MEO) pa logra aselerá e prosesamentu di pèrmitnan ekonómiko, e tim di e Departamentu di Pèrmitnan Ekonómiko den e ministerio a logra prosesá un total di 439 pèrmit ku tabata pendiente den e luna tras di lomba.
Koperativanan Na Kòrsou Tambe Ta Partisipá Den E Di 100 Selebrashon Di Dia Internashonal Di Koperativa.
Willemstad - Dia 2 di yüli próksimo, koperativanan rònt mundu ta selebrá Dia Internashonal di Koperativa (#CoopsDay); e aña akí ku e tema “Koperativanan ta Konstruí un Mihó Mundu”. Esaki, ta bai ta e di 100 selebrashon di Dia Internashonal di Koperativa i koperativanan na Kòrsou tambe ta selebrá.
Uden - De politie hield in een onderzoek naar opruiing en bedreiging een 52-jarige verdachte uit Uden aan. De man wordt er van verdacht op sociale media dreigende en opruiende uitlatingen te hebben gepost waarbij hij opriep tijdens de boerenprotesten supermarkten en distributiecentra te gaan blokkeren.
Franeker - Vrijdagmiddag 1 juli is een man uit Franeker overleden in zijn woning nadat hij zich hevig verzette tegen agenten. Agenten waren samen met de hulpverlening aanwezig in de woning.
AMSTERDAM - De voorbereidingen voor de 25e editie van de Canal Parade op zaterdag 6 augustus zijn alweer in volle gang. De deelnemende boten zijn bekend, de jury onder leiding van Cornald Maas staat in de startblokken en de Pride Vignetten gaan in verkoop.
Current Events
- 08 July 2022 - 15 July 2022
-
- Haarlemse Honkbal Week
- 08 May 2022 - 08 May 2022
-
- The Freedom Hotel
- 20 May 2022 - 20 May 2022
-
- STADION ERGILIO HATO
RECEPTEN - Ken no konose bolo boracho. Bolo boracho ta un bolo yena ku yen alcohol. Tin hende ta trahe ku pudin i tin ta trahe sin. Bo por pone tambe fruit cocktail i dorne ku crema na bo smak.
RECEPTEN - Ponche Crema. Ponche Crema is een drank die lijkt heel veel op Bailey (dik en zoet).
RECEPTEN - Saoto Soep is een heel lekker soep, in deze soep zit geen vermicelli. Er zijn 2 soorten een van Indonesische soto ayam en de ander uit Surinaams. Deze soep kan je de hele dag door eten, zo makkelijk is het en ook makkelijk om te makenn als je de ingredienten in huis heb.


text:
Orashon djarason 12 di òktober 2016
P’esei mes mi ta bisa: Si boso laga Spiritu di Dios dirigí boso bida, boso lo no satisfasé boso mal deseonan. Pasobra mal deseo ta bringa Spiritu di Dios i E ta bringa nan! Esun ta bai kontra di e otro, ke men ku boso no por djis hasi loke boso ke! Pero si ta su Spiritu ta guia boso, boso lo no ta someté na Lei. Ta bon kla kiko esnan ku ta sigui nan mal deseonan ta hasi. Nan ta kometé akto di inmoralidat, nan ta hasi kos impuru i ta biba un bida parotin; nan ta adorá dios falsu i praktiká bruheria; nan tin un aktitut hostil, nan ta trese pleitu i ta envidiá otro hende. Nan ta kla pa rabia, nan ta buska nan mes probecho i ta trese desunion i partidismo. Nan ta hende yalurs, buraché, parandero i otro kos semehante. Mi ta atvertí boso manera mi a hasi un bia kaba: esnan ku komportá nan asina lo no tin parti den reino di Dios. Pero loke Spiritu di Dios ta generá den hende ta amor, goso, pas, pasenshi, amabilidat, bondat, fieldat, humildat i dominio propio. E kosnan ei no ta bai kontra ningun lei. Esnan ku ta pertenesé na Kristu-Hesus, ya a krusifiká e hende pekadó den nan mes, huntu ku su pashon- i mal deseonan. Si ta pa medio di Spiritu di Dios nos ta biba, nos mester laga su Spiritu guia nos. Nos no mester ta arogante, ni proboká ni envidiá otro!
Galatanan 5:16-26


text:
Despues di 16 aña eleccion a tuma lugar democraticamente dia 31 di mei 2022.
Traspaso a tuma lugar di e vice-president saliente sra. Vilma Theijsen pa e Presidente nobo di sindicato Topa, sr. Alonso Tromp manera Statuto ta prescribi.
Awe durante e prome reunion di directiva, a tuma lugar e reparticion di e diferente secretariadonan. A keda como lo siguiente, e secretario di organisacion sra. Maria Caster cu ta alaves vice-presidente. Secretario Actas y Correspondencia sra. Madeline Laclé, Tesorero sra. Anne Werleman-Borrebach, Secretario Contactonan Externo sra. Charlene Croeze-Theysen, Secretario di Accion st. Egenio Ras, Secretario de Keho sr. Rene Bernabela, Secretario di Formacion y Hubentud sra. Vilma Theijsen-Kock, Secretario di Informacion y Propaganda sr. Axcel Figaroa. Directiva nobo ta compromete su mes como prioridad pa bin cu formacion y educacion di nos delegadonan.
Directiva nobo ta para pa husticia, transparencia, respet, communicacion y salvaguardia e derecho di nos miembronan. Directiva nobo ta pone enfasis pa tur e organonan funciona manera Statuto ta prescribi, incluyendo e pensioenadonan.
Atentamente,
Alonso Tromp Madeline laclé
President Secretaria


text:
Diaranson ultimo, Minister di Asuntonan Economico, Comunicacion y Desaroyo Sostenibel, mr. Geoffrey Wever, a reuni cu e comision di metanan di desaroyo sostenibel, “Sustainable Development Goals (SDG) Commissie”.
Desde 2017 SDG Commissie ta duna direccion strategico na implementacion di SDGs na Aruba y ta wordo actualmente forma door di Directie Economische Zaken Handel en Industrie, Directie Buitenlandse Betrekkingen, Directie Natuur en Milieu, Directie Sociale Zaken, Centraal Bureau Statistiek, Directie Financiën y UNESCO Aruba. E presidente di e comision ta señora Jocelyne Croes, Raadadviseur Multilaterale Aangelegenheden.
E metanan di desaroyo sostenibel ta: 1. Caba cu pobresa; 2. Caba cu hamber; 3. Salud y bienestar; 4. Enseñansa di calidad: 5. Igualdad di genero; 6. Awa limpi; 7. Energia limpi y economico; 8. Trabao decente y crecemento economico; 9. Innovacion y infrastructura; 10. Reduci desigualdad; 11. Barionan y comunidadnan sostenibel; 12. Produccion y consumo responsabel; 13. Accion riba clima; 14. Bida bao awa; 15. Bida riba tera; 16. Paz, husticia y institucionnan formalisa; 17. Aliansa pa logra e metanan.
SDG Commissie a presenta na Minister Wever e trabaonan cu e comision a bin ta haciendo pa implementacion di SDGs na Aruba. Minister Wever ta contento di wak e trabaonan cu a ser haci y cu tin hopi animo den e comision pa sigui cu e trabaonan pa implementacion di SDGs na Aruba. “Implementacion di SDGs ta algo transformativo pa nos isla Aruba y ta rekeri un ‘mindset shift’, compromiso y colaboracion riba tur nivel”. – Minister Geoffrey Wever.


text:
BTTB Open
BTTB A ORGANISÁ SU PROMÉ KAMPIONATO PA E AÑA AKI.
Bonairiaanse Tafel Tenis Bond (BTTB) den kuadro pa sigui ofresé i krea oportunidat pa su miembronan por práktika e deporte di pinpòn i tambe partisipá na kompetenshanan lokal, BTTB a organisá pa promé bes pa e aña aki un kampionato BTTB Open 2022. Esaki ta pa e klase nan (A) i (B). BTTB organisando e kampionato aki BTTB kier bolbe lanta e interes den e miembro nan i tambe personanan ku ke práktika e deporte di pinpòn. Pinpòn ta un deporte sano ku bo ta práktika den un sala i ku ta lagabu konsentrá i move hopi, pues sigur bon pa bo parti físiko i mental. Djaluna dia 28 di mart último BTTB a organisá e kampionato Open aki kaminda den klase( A) a partisipá e siguiente hungadó nan: Junny Vos, Shaquille Hazel, Almar Nicolaas, Alfed Beukenboon i e kampion di (B) klase Emile Domacasse ku a pasa pa klase (A). Kampion di klase (A) a resultá Alfred Beukenboon, segundo luga Almar Nicolaas, terser lugá Junny Vos, di kuater lugá Shaquille Hazel i na di 5 lugá a resultá Emile Domacasse. Den e kategoria (B) a partisipá Shirley Bernard Winklaar, Luis Arias, Joseline -Liz Rijna i Santiago Lont. Kampion klase (B) a resultá Luis Arias, segundo lugá Santiago Lont, terser lugá Joseline –Liz Rijna i na di kuater lugá a resultá Shirley Bernard Winklaar. BTTB ta satisfecho ku e partisipashon di tantu e hungadó nan den (A) i (B) klase. Mester bisa ku e partido entre Junny i Alfred tabata hopi determinante pa wak ken lo bira kampion, si Junny lo a gana Alfred, e ora ei Almar lo por a bira e kampion. E partido entre Junny i Alfred a resultá 3-2 pa Alfred ku a pone ku Alfred a bira e kampion ganando tur su weganan.
Na final di e partidonan, presidente di BTTB señor Junny Vos a hasi entrega di e premio nan na e dos kampion nan tantu di klase (A) komo klase (B), remarkabel si tabata ku pa promé bes BTTB a kambia e premio nan pa algu diferente, mirando ku tur bes ta trofeo, e bia aki a pensa riba un arte di mano di un spil rondó ku por kologá na muraya ku e logo di BTTB i e teksto graba riba e spil, esaki sigur a kai nan agrado di tur hungadó.


text:
Por competi den e categorianan di mucha, junior y adulto, por participa Individual of den Team di Relevo. E distancia cu lo wordo recori ta como lo siguiente mucha te cu 14 aña a landa 375m, core bais 10km y core na pia 2.5km, mientras den Junior/Adulto esaki lo ta landa 750m, core bais 20km y core na pia 5km y e female 15+ lo landa 750m, core bais 20km y core na pia 5km. E deporte di triatlon a conoce un bon aña deportivo 2017 cu hopi actividad organisa pa nan miembronan y sigur tambe un Aruba International Triathlon cu tabata exitoso. E calendario di actividad di 2018 ta premira di bira uno bon cu hopi evento di triatlon mes sin lubida, duathlon, sprint triatlon, kids triatlon y off road triatlon. Tambe no por keda sin menciona e competencianan den exterior cu nos tri-atletanan lo bishita.
Un danki sigur na Lotto, e Loteria di Aruba pa medio di St. Sportsubisidie Aruba cu a subsidia e prome evento di Aruba Triathlon Association cu ta e Warm-up Sprint Traithlon.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e St. Sportsubsidie Aruba.


text:
Aruba tambe lo forma parti di e congreso internaional aki den persona di sr. Rhudy Donata cu ya pa algun aña ta lidera baseball Little League na Aruba. Un District Administator ta wordo eligi pa e liganan y su trabou ta pa brinda e apoyo maximo na e baseball local y representa e interesnan di e baseball di Caribe como delegado den e Congreso Internacional aki. E proposito principal den mayoria caso ta pa trece varios cambio den e reglanan esaki na bienestar di e baseball infantil y hubenil den e cinco continentenan. E delegado y administradornan ta reuni riba e propositonan entrega y e cambionan realisa pa despues vota pa esakinan riba e ultimo dia di e congreso. E aprobacion final lo bini di Little League Internacional.
Un punto cu lo resalta durante di e congreso bishita pa Aruba ta e hecho cu lo duna homenahe na e baluarte y legendario personahe den e mundo di baseball Little League Arubano, sr. Braulio Wester, awe den felis memoria. Pa mas di 60 aña, sr. Braulio Wester tabata dirigente di Aruba Center League y a dedica su bida na formacion di nos hobennan den e mundo di baseball. Little League International lo reconoce e magnifico trabou di sr. Braulio Wester y lo dune su merecido homenahe pa tur e añanan cu su persona a dedica na e mundo di baseball Little League.
Un danki sigur na Lotto, e Loteria di Aruba pa medio di Comision di Subsidio cu a subsidia e biahe di Aruba Little League pa e atende e congreso di Little League International na New Orleans, Merca.
Cumprandoweganan di Lotto, e Loteria di Aruba manera Catochi, Big 4, Zodiac, 1-OFF Wega di Number Korsou, Lotto di Dia, Lotto 5, Mini Mega, Mega Plus y weganan di Raspa bo ta contribui na deporte ribanos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Comision di Subsidio.


text:
UPDATE UPDATE
Den oranan di mainta e tres personanan aki despues di a papia cu recherche a wordo laga den libertad. A resulta cu nan tawata na wrong place at the wrong time.
Pues nan no tawata tin nada di haber cu e caso di ladronicia cu a tuma luga un rato prome pariba di rotonde di Santana na Paradera.
Bloemond – Diahuebs anochi rond di 11’or Flex Team a sigui rondia pa e otro dos personanan cu a logra scapa di nan ora nan a yega e cas na Paradera.
Manera nos a trece dilanti caba den otro noticia, cu tres hende lo a drenta un cas pariba di rotonde di santana di Paradera pa horta.
Parke di luz na Bloemond
Algun rato despues den e buscamento e mesun Flex Team hunto cu patruya di Santa Cruz a topa cu un auto Mitsubishi. Esaki tawata staciona na e localidad bandona aki.
Tres persona den e auto
Den e auto polis a topa cu 1 homber y 2 muhe.
A bay over na detene tur hende den e auto.
No a usa transportwagen y a transporta nan tur den patruya mes pa warda.
E homber a wordo transporta apart y e auto a wordo confisca.


text:
SANTO DI PATIA:
Diadomingo den careda di 12 or y 15 di merdia, un cuidado di preso a mira tres preso den un brandgang.
Mesora e cuidadonan di preso a actua y hopi lihe a logra gara dos di nan riba e tereno di KIA mes.
Pero asina mes un di e presonan a logra huy y a bay sconde den matanan di druif pariba KIA.
E cuidadonan di preso a bin topa cu palet poni na e muraya.
Tambe dos di e presonan ta rumannan hopi peligroso di fam V. Cu ta cera pa atraconan arma.
Varios unidad di polis y e Helicopter di polis tambe ta yudando den e buskeda pa e fugitivo cu lo mester ta scondi den e matanan pariba di KIA.
Den careda di 1 or y 45 di merdia unidad di K9 a logra captura e fugitivo den e matanan pariba KIA. E la wordo saca y hiba bek den KIA for di e mesun caminda cu e lo a huy.


text:
Prome Minister Evelyn Wever-Croes PROME MINISTER TA GRADICI TUR HEFE DI DEPARTAMENTO PA NAN ESFUERSO DURANTE E CRISIS
Apesar di circumstancia dificil, nan a wanta e motivacion halto den nan empleadonan.
Diahuebs 19 di mei, durante e prome encuentro di Gabinete Wever-Croes II cu hefenan di departamentonan di Gobierno, personanan cu ta encarga cu presupuesto na cada departamento y esnan encarga cu maneho di personal, Prome Minister Evelyn Wever-Croes a dirigi palabranan di gradicimento na tur hefenana di departamento di Gobierno pa e manera cu nan a traha hunto y e esfuersonan haci durante e crisis di Covid-19 cu retonan y circumstancia dificil y asina mes a wanta e motivacion halto den nan empleadonan.
“E ta hopi importante pa hefenan di departamento, cu mi ta considera e management di aparato gubernamental, ta na haltura di tur informacion y pa nos ta alinea y tin e mesun posicion financieramente. Bisando esaki mi kier pidi cooperacion di cada un di boso pasobra ta asina so nos por sali di e pandemia y e lo no ta facil pero tampoco imposibel.
Como ex hefe di deparatmento, mi ta na haltura cu e tipo di reunionnan aki ta esunnan mas dificil pa asimila. Bo tin deseonan, bo ta sinti e presion di bo organisacion tambe riba bo y bo mannan ta mara y esaki ta un sentimento hopi dificil.
Gobierno ta reconoce cu e posicion cu cada hefe di departamento tin aworakinan, ta un tarea hopi dificil y nan ta atendiendo cu n’e miho cu nan por posibel. E ta bay ta dificil, e tabata dificil caba pero no imposibel. Aruba a yega di pasa den cosnan pio pasobra e pandemia mi ta kere tabata e prueba di mas grandi pa cada un di nos y bosonan.
Tin biaha mi ta puntra mi mes dicon ta toca net nos den e temporada aki, pa ta guia organisacionnan. Pero mi tin un fe grandi, mi sa cu Dios tin un plan pa nos cada un p’esey nos cada un ta yama pa ta akiden aworaki. Mi kier a gradici bosonan pa tur e esfuersonan haci durante e pandemia cu circunstancianan sumamente dificil cu e ansha y panico cu tabata tin, boso a logra wanta e motivacion bou di boso personal. Nos por wak atras na un periodo cu hopi orguyo cu nos a logra hopi hunto.
Nos ta reconoce cu tin hopi reto pero apesar di esaki nos tin cu tuma un decision, nos por laga e retonan surpasa nos, sinta man crusa y no haci nada, pero mi ta kere nos niun akiden kier haci esey. Of nos por hinca mas energia, mas esfuerso, busca e pasenshi y motivacion pa nos por toch realisa nos metanan.
Aña 2022 nos a decreta como Aña di Inversion y Oportunidad. Ban puntra nos mes con nos cada un por contribui na e meta di e aña aki. Talbes con nos por mehora e servicionan di gobierno mas pasobra sin e inversionnan aki nos no ta sali di e pandemia aki tampoco. E ta haci si cu nos mester bay pensa out of the box. Nos tin cu realisa cu business as usual manera nos tabata traha pa maneha nos organisacionnan, no ta un opcion mas. Nos mester ta mas critico den nos procesonan di trabou di cada dia. No ta pasobra semper nos a haci’e un manera, nos tin cu sigui haci’e asina.
Mi kier pidi pa nos cada un bay weita con nos por cambia nos procesonan di trabou, haci’e mas senciyo, mas lihe, claro semper kedando den e cuadro legal. Mi kier pidi tambe pa nos motiva nos empleadonan tambe pa yuda nos pensa con nos por cambia nos procesonan pasobra t’e unico manera cu nos por bay bek den normalidad sin cu nos mester corta asina tanto den nos presupuestonan”.


text:
(BES-reporter) – Siman pasa, a tuma lugar e firmamento oficial di e ‘Acuerdo di Cooperacion Administrativo relaciona na e Stacion Sensor Galileo (GSS) riba isla di Bonaire (Hulanda)’ na e Centro di Referencia Galileo na Noordwijk.
Den e acuerdo di cooperacion a haci acuerdonan tocante rol y responsabilidadnan, gastonan y planeamento pa e realisacion di e GSS riba Bonaire entre ministerio di Infrastructura y Maneho di Awa y e Agencia di Union Europeo pa Programa Espacial (EUSPA).
Director Peter Diez a firma den nomber di e ministerio, y director di EUSPA, Rodrigo da Costa a firma den nomber di EUSPA.
Gobernador di Bonaire, Edison Rijna a atende e acto oficial a traves di un conexion online. El a gradici ambos organisacion pa nan contribucion. “A haci e escogencia pa Bonaire y mi ta bay duna mi sosten completo na e proyecto aki”, Rijna a bisa.
Cu firmamento di e acuerdo di cooperacion aki, e comienso formal tambe a ser duna pa e realisacion di GSS na Bonaire, cual mester ta operacional pa comienso di 2024.


text:
Enseñansa pa Empleo ta gradici Bureau di Minister Glenbert Croes pa e sosten y apoyo.EPEAruba2022-03-07T11:18:33-04:00
Despues dos aña di dificultad pa por ofrece cursonan na pueblo, manera EPE semper tabata conoci p’e den nos comunidad, Diamars ultimo, 1 di maart 2022, nos di EpE ta hopi orguyoso pa por habri e portanan di EpE bek na un forma cu ta accesibel pa tur hende por yega pa keda desaroya su mes manteniendo tarifanan socialisa. Nos di EpE kier gradici Minister Glenbert Croes y henter team di Aruba Kier Traha y Bureau pa nan cooperacion. Sin e yudansa y sosten di Minister Glenbert Croes nunca nos lo a logra pa habri nos portanan bek asina liher pa [...]


text:
The content originally appeared on: Diario
Durante seminario di hende muhe na Universidad di Aruba
ORANJESTAD (AAN): Durante e seminario dedica na hende muhe organinsa pa Gobierno di Aruba y Universidad di Aruba, señora Jocelyne M.M. Croes, Presidente di e ‘Gender Steering Committee’ y Presidente di e “Comision Nacional Metanan Mundial pa Desaroyo Sostenibel (SDGs)”, a duna un presentacion na unda ampliamente el a duna un splicacion riba e prome ‘Gender Policy’ di Aruba cu a wordo aproba pa Conseho di Minister. Aruba National Gender Policy a wordo desaroya pa un grupo cu por cierto tur ta hende muhe. Señora Croes a remarca cu porfin, na aña 2022, finalmente Aruba tin un Gender Policy official cu un plan di accion y un framework pa monitoria y evalua e implementacion di e plan aki.
E gender policy ta un guia y plan di accion pa Gobierno, pa sector priva, pa NGOs, enseñansa y pa tur hende. Señora Croes a duna di conoce cu no solamente na Aruba, pero mundialmente, ainda tin desigualdad di genero. Esaki ta stroba e meta pa trece e balance den genero. “No por tin desaroyo sostenibel y progreso, no por tin sociedadnan husto y resiliente sin elimina descriminacion di hende muhe. Tur na statestiek na Aruba tambe ta indica cu e hende muhe ta esnan cu mas mester avansa den e parti social, economico y tambe den politica. Nos ta na 2022, y nos tin nos prome Minister President femenino na Aruba”, señora Jocelyne a expresa.
Señora Croes a indica e importancia pa comprende e palabra ‘genero’ y a duna e definicion cu ta prevalece den e documento di e prome gender policy di Aruba. E terminologia ‘genero’ ta wordo uza pa describi e rol social y caracteristicanan cu ta atribui na sernan masculino y femenino basa riba nan diferencianan biologico. ‘Genero’ ta diferente di ‘sexo’ cual ta relata na e diferencianan biologico entre homber y muhe. Identidadnan di genero no ta fiho, pero ta cambia segun tempo, sitio, preferencia y contexto cultural.
Pa desaroya e gender policy pa Aruba, e comision a analisa e framework internacional y local. E meta ta pa elimina tur forma di descriminacion contra hende muhe, e tratado di CEDAW (Convention on the Elimination of Discrimination against Women) cu Aruba tambe ta parti di dje y cu ta haci cu Aruba tin un obligacion pa yega na e meta aki di elimina desigualdad di genero.
E Metanan di Desaroyo Sostenibel, SDGs, tambe a pone igualdad di genero central pa desaroyo sostenibel di hende muhe y Aruba a comete su mes pa implementa esaki. SDG 5 ta brinda un manera specifico pa midi e progreso di e hende muhe. Ademas igualdad di genero ta tin relevancia y tin un impacto riba tur e otro SDGs. Desaroyo sostenibel pa e hende muhe ta crea mas oportunidad, mas productividad y desaroyo economico, y mas desaroyo sostenibel.
E strategianan den e gender policy ta basa riba e vision, mision y riba puntonan di salida strategico. Esakinan ta mara na indicadornan di unda nos kier bay. E vision ta pa normalisa y alinea igualdad di genero y ’empoderacion’ di hende muhe den Aruba su strategia di desaroyo y den general y particularmente den implementacion di e plan di SDG, NSP, e modelo di recuperacion economico y organo di Reino pa e programa di reforma y desaroyo di pais. Meta ta pa crea y permiti un ambiente pa igualdad di genero y ’empoderacion’ di hende muhe den tur sector di Aruba su sociedad y economia, pa yega na un Aruba mas resliente y na unda tur genero ta goza di un miho calidad di bida.
Na final, señora Croes a referi na e tema di e conferencia, ‘Strong women choose to challenge’ y a expresa cu ta un escogencia pa lidera, si tin e oportunidad. Pero oportunidadnan mester wordo crea. “Mi ta contento cu Prome Minsiter a haci un escogencia pa traha un ‘Gender Policy’ y haci un diferencia pa nos hende muhenan. Prome Minister a haci un escogencia pa dun’e balor. Ban nos tur duna balor na esaki. Gobierno no por haci esaki su so. Prome Minister no por haci esaki su so. Ami no por haci esaki mi so. E ta tuma esfuerso di nos tur pa logra”.
Señora Jocelyn ta gradici Prome Minister pa e iniciativa pa desaroya e prome Gender Policy pa Aruba. E ta gradici e ‘Gender Steering Committee’ pa a haci esaki posibel despues di hopi trabou. Awo Aruba ta conta cu un Gender Policy official pa asina Aruba por tin un desaroyo mas husto y sostenibel.
E siguiente hende muhenan aki ta forma e ‘Gender Steering Committee’ cuminsando pa Presidente di e comision, Jocelyne M.M. Croes, Miangela Iris Ras, (CEDEHM), (Deputy Chair), Judesca Briceno, (DEACI), Olivia Croes, (DBB), Michelle de Groot, (ATIA), Lisette Geerman-Gomez, (MinAZ), Clementia Eugene, (UA), Sharon Frankel, President, Aruba Banker’s Association (ABA), Merl Gibbs, (DSZ), Desiree Helder, (CBS), Paula Kibbelaar, (IPA), Yvonne Lee- Perez, (DAO), Magaly Maduro, (FCVR), Ghislaine Nicolas, (DBB), Diana Wever- Salcedo, Psicologo, Tisa La Sorte, CEO and Malinda Hassel (AHATA). Sosten logistico y legal di Helen Dirks y Anouk Balentina, (CEDEHM), Mariska Koolman, (DWJZ).


text:
Otro Desishonnan
Desishonnan organisatorio di FTAC
- Klek akí pa e Desishon Instrukshon Supervisor FTAC 2019 di 17 di december 2018, manera stipulá den artikulo 6.2 di Ordenansa Nashonal enkuanto Kompetensia. E desishon akí ta publiká den Curacaosche Courant di 21 di december 2018.
- Klek akí pa e desishon tokante e Reglanan di Órden di 6 di Òktober 2017 manera ta referí n’e den artíkulo 2.15 di e Ordenansa Nashonal enkuanto Kompetensia.
- Klek akí pa e desishon enkuanto e Mandato di FTAC di 6 di Òktober 2017.
- Klek akí pa e desishon enkueanto e Reglementu di Keho di 19 di Òktober 2018.
Most of the above decisions are only available in Dutch. You can contact the Fair Trade Authority Curacao if you have specific questions about these documents.


text:
E its I het Di ashgabat, E entrada Ta gratis I no Ta rekerí
Di instrukshon riba e desaroyo Di e relacionnan
Mustra e formularionan di búskeda:e Hòmber komo e muhé no Tin diferensia buska algu no Femenino bieu:- unda: riba foto Ta turkmenistán ashjabad awor na E sitio ib buska nobo personaBúskeda avansá na paris i Foto ta dat di persona I ta hende, e mucha I e muhénan pa mas Grave i simpelnan di its Den liña di e relacion Di e korespondensia, reunion di Cuadra i amistat. Esaki ta yuda na familiar Ku kisas bunita Muhénan òf Kapas i chikitu Hende di E stat di ashgabat ta Rápido i kompletamente gratis sin registro. Di búskeda avansá pa haña E otro adecua pa e Usuario ta di stat òf Un otro stat di rusia, Tera di e ke òf Inclui di otro tera. Si Bo no tin e Stat di ashgabat, e ora Ei Bo por skohe di Stat i kuminsamentu di siña Di i e aki tin Pone ta largu. Lugá di its bekú its I het di bekú, e Entrada ta gratis i no Ta rekerí registro. di mas moderno, esun di Mas grandi i disponé di E página ib di its I het di bekú pa Un relashon grave, e korespondensia, E encuentronan, e amistat, e Alerto, amor, di instrukshon, e Famia òf di pulmon di E enkuentro sin kompromiso, den Un solo anochi.
Miyon di e fotografo di Archivo pa mucha, e muchanan, E muhénan, e ta bisa, Sin contrario.
Manera no kibra e relacionnan Konosínan e instrukshonnan di e Malu bida - e ta un Trabou duru. Bo ta aktua, tin biaha E ta masha duru pa E dos di e personanan Na buta un famia, no Ta kibra e parti di Su bida partimentu. Normalmente ta e bida familiar Ta komprendé bon kalamidat di E relacion entre e personanan, E transforma di bida notisia I e pièrdè ariba di E karnal i di integridad. Ta inicia un combersacion ku Un mucha muher riba un Sitio di its. Na komandante, hende ta komun Ku e no tabata sa Kon na inicia e combersacion Riba e sitionan di its. E mi no ta comprende Di e hendenan, i ku E por ta, so a Destin'establesé na. Awe a ofrece algun grandi Sentido di inisia un combersacion Na e sitio ib. Ta spera ku nos konseho Lo yudami.
Pa evitá esei, ta fia Spesial di kreashon
Comentario riba di mas popular Pa nos ta ukraina i Di rusia Ku a keda Skondí i pa mucha tin Ounke ta un biaha den E bida i e no Ta trata di kumpli ku E stranhero. Pa e aparishon di internet, E ta opservá kasi imposibel, Ma ku reda sosial, mi No tin ningun falta. A ofrece di mas popular Sitionan di its ku stranhero.
Contrario: Historia di envidia, parti, Kuminsá ku e relashon ku E muhé, e homber, prinsipalmente, Mira e relacion sosial di E opinionnan di su amigunan.
Esaki ta basá riba su Opinionnan di si e homber Utilisá di su variante òf Di búskeda continuo. Un di e sino di E soluciona correa na e Ta e stima gosa e Atenshon pa hopi hende i Blousá nan partisipashon. Di contrario Of - parlamento di Un Kamber. Bo por papia ku bo Tin un into. amigu diskuti: - mi ta Kere Ku e ta un soño: E fieldat mi ta pone Invitá un atraktivo di kuminda Den nos kama. -Resultá ku tabata e Soño, manera wela a kanta Su nieta pa anochi. kanta, di kanta, bon. Mi a dicidi hasi un trankilidat. Mi a mira e nieta Habri e bista i a Informá: Wela, por ta, mi duro. E eror no ta e Mihó manera di deshacerse ta Malu destinashon.


text:
NOTISIA.
BONEIRU.
Awe tardi 4 pm KLM a baha na Boneiru y mesora tabata tin 3 vehikulo riba pista wardando su yegada.
Despues di un ratu bou di medida nan estrikto di seguridat a baha Elvis Kuwas alias monster kende ta sintando un kastigu di bida largu pa e asesinato riba Helmin Wiels.
A transporta Kuwas mesora pa e prizon aki na Boneiru pa su seguridat kaminda ela keda enkarsela pendiente pa e bai Korsou pa tratamentu di e kaso Maximus.
Elvis Kuwas ta sera apart su so pa motibu nan di seguridat.
FUENTE: AIMED AYUBI.
NOTISIA KU BO POR KONFIA.


text: KRALENDIJK – Djabièrnè 6 di sèptèmber ta dia di Boneiru i durante e dia tabatin 2 selebrashon. E parti di seremonia protokolar, a tuma lugá mainta pega ku Plasa Reina Wilhelmina,i atardi a kontinuá selebrashon di e parti kultural, den bario Nort di Saliña. A inisiá e mainta ku Reunion Solèm di Konseho Insular den Passangrahan. Despues a sigui ku un parada uniformá i a hisa bandera mientras himno di Boneiru tabata interpretá pa talentonan spesial, ku a duna un tremendo presentashon. Loke gezaghèber a menshoná tambe den su spich, ku esaki a emoshoné i laga awa basha di su wowo. Seguidamente a pasa pa e seremonia protokolar riba e lugá di stashoná vehíkulo pega ku Parke Wilhelmina. A kuminsá ku un orashon i bendishon na enkargo di Herbert Domacasse, i a presentá 2 kantika interpretá pa Phrase Team. Despues diskurso di gezaghebber Rijna, sigui pa presentashon di Sendion Balentin ganadó di kanta nos Boneiru hubenil aña pasá. A sigui despues ku diskurso di diputado Nina den Heyer i a kontinuá ku ganadó kanta nos Boneiru 2018. A finalisá e seremonia protokolar unda a duna Rekonosementu na suidadanonan di honor, tambe show espektakular bou di guia di Angelo Emerenciana. Un show di kita sombré Emerenciana a perkurá pe, loke esnan presente a menshoná despues di e show, i a duna un fuerte aplouso.


text:
Ministerio Publico a yega na un deal cu Koki cu tabata terorisa Piedra Plat y Hooiberg. El a haya su libertad basa riba e deal cu e ta bay rehabilita. A prepara algun siman pasa pa asina Koki bay Republica Dominicana. Polis y otro instancianan a prepara tur cos y asina Koki a bandona Aruba.
El a yega y a ricibie cla pa asina e cuminsa un etapa nobo den su bida aleha di droga. Aunke na Aruba e tabata biba riba caya y horta tur dia den propiedad di hende, toch den su prome siman ya caba el a cuminsa keha na Republica Dominicana. E no kier a sigui e programa cu tin na e centro di rehabilitacion. Hasta riba telefon a graba na yegada cu e t’ey y cu ta cla pa e cambio.
Un mensahe pa e pueblo di Aruba. Pero na caminda cosnan a cambia te cu el a yega Aruba. Durante su presencia na Republica Dominicana mayoria hende na Aruba a cambia nan opinion riba Coki. A kere cu mester dun’e un chens. Famia tambe tabata contento cu el a acepta e yudansa y sali for di e gara di droga.
Finalmente el a yega Aruba bek. E deal cu Ministerio Publico ta cu mientras e ta bou tratamento e tin su libertad. Awo cu el a cambia su decision y bolbe Aruba, kiermen cu na yegada na aeropuerto a tira man mesora riba dje. A deten’e y hib’e warda. Djey e lo bay KIA pa sinta e castigo basa riba su caso of sentencia cu tin.


text:
Algun dia pasa, lider di partido AVP, mr. Mike Eman tabata den un entrevista den Enfoke den cua el a reacciona riba algun declaracion di su colega parlamentario Miguel Mansur di Accion 21. Tabata trata aki di un ponencia expresa pa Mansur den cua el a rechasa e politiconan cu experiencia bisando “e dinosaurionan den AVP cu nan extension a pasa dia bieu, pero nan no kier acepta esey. Ta ora pa nan trek nan conclusion.”
Riba esaki, Eman na su turno a bisa cu AVP ta preparando pa no ta dependiente di partido cu ta ‘fly by night’. “Nan t’ey un rato pa purba un cos, pero si e no logra, nan a bay. Nos t’ey for the long run”, Eman a bisa referiendo na cu den pasado caba a mira con coalicion cu partido chikito no tin fundeshi ni tampoco compromise largo.
Aki pues el a referi na tur partido “chikito” cu tin actualmente tanto coalicion como tambe oposicion. Pa esaki a busca reaccion di partido MAS riba e asunto aki, riba cua Aquannette Gunn, parlamentario pa fraccion di MAS, a bisa cu el a tuma nota di e expresion di Eman y cu “mi ta haya e declaracionnnan principalmente for di e lider di fraccion berde, Sr. Eman, fo’i luga.” El a agrega cu na mesun momento cu Eman tabata papia di un politica cu nivel y respet, el a indica cu e partidonan chikito ta ‘fly by night’. Gunn a bisa cu no ta ‘fly by night’ y cu si ta uza un expresion asina pasobra otro partido chikito a uza un nivel baho, “e ‘fly by night’ tambe ta baho.”
Pa un relato mas amplio, lesa edicion di Trempan.com


text:
Horacio Oduber Hospital a celebra cu team completo dia di enfermeria yena di alegria, colegialidad y claro aprecio pe trabou duro di nos enfermeronan cu ta e curason di HOH y no por lubida e team completo di Hospital cu ta contribui diariamente na cuido di tur pashent.
Un celebracion cu a habri mainta cu un desayuno pa ful e team di Hospital, LabHOH y Bloedbank unda cu Hunta di Directiva y Team di maneho a lora manga y sirbi ful e team di durante algun ora. Por a mira caranan felis di coleganan ta saluda otro cu door di ta constantemente ocupa no ta topa otro durante trabou diario pero awe mainta si a logra traha algun minuut di nan tempo pa celebra y “catch up”. Por imagina cu ta dificil pa algun enfermero laga pashent pa gosa di un desayuno y pues pa nan a paketa e cuminda y hiba na piso di cuido pa nan por gosa durante nan pauze. Esey caba ta papia di cuanto dedicacion e trabou di un enfermero ta rekeri esta 24/7. Durante dia tambe a haci un “raffle” virtual cu premionan atractivo cual diferente compania a sponsor team di HOH y di curason ta gradici nan pa e bunita gesto.
Alabes kier a gradici tambe Minister-president, sra. Evelyn Wever-Croes y Minister di Salubridad, sr. Dangui Oduber cu a a pasa bishita inesperadamente durante oranan di mainta y asina expresa nan gratitud na nos enfermeronan y hasta a yuda sirbi desayuno na staff di HOH.
Danki ta bay na ful e comishon di Staff Appreciation Day cu a traha duro pa asina, aunke di un forma diferente y no manera custumber,a pone coleganan y tur enfermero sinti nan mes aprecia y special.


text: Diadomingo mey anochi a drenta informe di cu tin un caso di destruccion na e clubhuis na cas di partido A.V.P., mesora a dirigi un patruya na e sitio. Na yegada di e patruya a bin compronde cu aki ta trata di un persona desconoci a drenta y mes ora a tuma nota cu e no ta un miembro di e Clubhouse. A nota tambe cu e no por a cana muchu bon y tabata duna tur indicacion di ta bastante bao influencia di alcohol y a comenta cu ela bin di un otro bar y tabata tin mester di usa e baño. Un rato despues a scucha desordo saliendo for di direccion di e baño. Ora a bay mira kico tabata pasando, pa nan sorpresa e persona a manda un mokete y a destrui e spiel den e baño cu intencion di sigui haci mas daño den e establecimiento. Esnan presente a yuda saca e persona aki porta afo y pidi presencia di polis pa bin atende cu ne. Polis a pidi Dogcatcher y asina a pasa over pa detene y hibe warda. A compronde cu denuncia a keda entrega.


text:
E centro pa control y prevencion di malesa di Merca (CDC) ta considera e variante nobo Delta (B.1.617.2) variante preocupante.
E designacion manera variante di preocupacion ta otorga e variante di virus cu cientifico ta kere cu ta mas transmisibel of por causa un malesa mas grave. Vacuna, tratamento y test ta detecta e viris tambe menso efectivo contra un variante mas preocupante.
CDC a bisa cu variante delta, a identifica pa prome biaha na India, e ta mas transmisibel cu posibel reduccion di neutralisacion pa algun tratamento cu anticurpanan.
Casonan di covid-19 ta disminui, pero ta existi e preocupacion di cu por cambia medida cu e ritmo di vacuna ta desalera y propaga pa variante delta. CDC ta estima cu esey ta representa e 9.9% di caso na Merca.
Durante un sesion informativo, dr. Anthony Fauci a anima tur hende pa vacuna contra covid-19, señala cu variante delta ta circula na Merca un ritmo similar na punto di inflexion observa na Inglatera (e variante ta dominante).
Ta kere cu variante ta responsabel di aumento mas reciente di caso na Inglatera. Un estudio di caso na Escocia a asocia cu aproximadamente e dobbel riesgo di hospitalisacion den comparacion cu variante alfa (B.1.1.7) identifica pa prome biaha na Inglatera.
Inglatera a anuncia cu flexibilisacion di restriccion pa coronavirus lo keda posponi otro cuatro siman, te cu 19 di july, tras un aumento di caso y e creciente propagacion di variante delta.
Variante delta na Merca, ta responsabel di 10.3% di caso di covid-19 na Merca, Dr. Eric Topol, fundador y director di Scripps Research Translational Institute. E velocidad cu e ta propaga ta e preocupacion.
“E ta duplica cada 7 pa 10 dia, locual nifica ta ora yega 3 siman, e variante ta dominante. Esey ta nifica cu tin di dos pa tres siman pa nan traha mas riba e programa di vacuna pa stop e tendencia.”


text:
KRALENDIJK - Notisia di polis di djabièrnè 30 di yüli te ku djaluna 2 di ougùstùs 2021
Cuerpo Policial Aruba A Reconoce Agente Raigel Hoen
Macuarima Aruba: Recientemente alto mando di polis a reconoce e agente policial Raigel Hoen pa su acto heroico cu e la haci durante e tabata laborando.
Cuerpo Policial Ta Pidi Testigo(nan) Pa Cu E Caso Di Incendio Na Scol Preparatorio Cacique Macuarima
Macuarima Aruba - Cuerpo Policial ta haci un apelacion na testigo(nan) pa cu e incendio cu a tuma lugar diadomingo 12 di januari prome cu mei anochi na scol preparartorio Cacique Macuarima na unda antisocialnan a comete acto di vandalismo y a cende candela den e leslokaalnan.
Districto 1 ta duna bek na 5 famia
ORANJESTAD - Yegando na un otro fin di aña districto 1 di Oranjestad ta duna bek un biaha mas na su districto. Desde 2015 a lanta un concepto pa trece e felicidad y alegria na 5 famia menos afortuna y tabata e momento cu “E Luz di pasco” a nace y bira un realiad.
Diferente colega a ricibi nan rango nobo
MACUARIMA, ARUBA: Na Centro di Husticia a tuma lugar promocion di diferente colega den Cuerpo Policial. Den presencia di altocomisario di Polis interino sra Tjon-Kock, mando policial a haci entrega di varios promocion.
Solicitud a habri awe!
MACUARIMA, ARUBA - Sirbi bo pais, bira POLIS! Alto Comisario di Polis Sr. Andrew Hoo ta aproba un klas nobo entrante awe 6 februari 2020. Cuerpo Policial Aruba ta en busca di hobennan cu kier bira polis.
22 polis ta ricibi nan promocion
MACUARIMA, ARUBA - Na Centro di Husticia a tuma lugar promocion di diferente colega den Cuerpo Policial. Den presencia di Minister Andin Bikker, Altocomisario di Polis Sr. Andrew Hoo, Mando policial y famia a haci entrega di 22 promocion.


text: WILLEMSTAD – Futbòl Liga MCB a kontinuá ayera ku e partidó entre Centro Barber i Hubentut Fortuna na Stadion Ergilio Hato. Centro Barber a kuminsá e di dos buèlta di Liga MCB riba bon pia, derotando e ekipo di Hubentut Fortuna. Na di 12 minüt di e partido e number 10 di Barber kual ta Ruensley Leuteria a habri e markadó. Ishuar Martina ta empatá e partido na di 21 minüt. Ruensley Leuteria na di 32 minüt ta manda Barber bek ariba ku e gol desisivo. E partido ta finalisá ku skor di 2-1 pa e ekipo di Centro Barber.


text:
Gana un Brazuca cu Aruba Blue Pages.
E final di Mundial ta serca y Aruba Blue Pages no por keda afo, pesey ta lansa un campaña en conexion cu final di Mundial 2014. Continue Reading
‘Siman di Menos Salo’ en conexion cu Dia di Presion Halto
Dia Mundial di presion halto ta wordo celebra tur aña dia 17 di mei. Meta di esaki ta pa pone atencion di publico riba importancia Continue Reading
SIMAN DI VACUNACION DEN AMERICAS “Vacunacion: hinca bo miho goal”
Den cuadro di ‘Siman di Vacunacion den Americas’ Departamento di Salud Publico, Seccion Cuido Salud Hubenil (Jeugdgezondheidszorg) conhuntamente cu Wit Gele Kruis (WGK) ta organisa Continue Reading


text:
ORANJESTAD – Bao guia di Ministerio Publico, Polis ta investigando morto di Luis Angel Figueroa Flores di 20 aña di edad, kende riba 17 oktober ultimo a cay desde piso mas halto di Paseo Herencia. E investigacion aki no ta cla ainda y no a detene ningun sospechoso. Generalmente Ministerio Publico no ta bisa nada den casonan asina unda no tin un sospechoso deteni ainda. Pero den e caso aki ta otro, mirando cu e team investigativo a bin ripara cu riba social media tin hopi informacion y noticianan incorecto circulando tocante e caso. E informacionnan y noticianan aki, cu ta wordo presenta como berdadero, en realidad ta resulta di no ta berdad. Por ehempel, tin un persona cu a publica un video tocante e supuesto hechonan rond di morto di Figueroa, y cu despues a wordo yama pa Polis y scucha como testigo, unda el a bin na admiti cu ta inventa el a inventa tur esaki.
Mester ta duidelijk na un y tur cu esaki ta costa hopi capacidad di Polis y ta bay a costo di e adelanto y conclusion di e investigacion. Ademas e rumornan y noticianan falso aki riba social media ta innecesariamente causa mas dolor ainda cerca famia di e difunto. Polis ta spera di completa e investigacion medio maart, mientrastanto e famia lo wordo informa tocante e resultadonan, despues di cual decisionnan por wordo tuma. Ta haci un yamada na testigonan cu ainda no a bin dilanti, pa meld nan mes na Recherche di Noord of tuma contacto cu tiplijn na telefon 11141.


text:
Desde 1 di januari 2018 a cuminsa cu un cooperacion interesante y valioso entre Kitchen Table by White y CEDE Aruba. E cooperacion ta ensera cu Kitchen Table by White ta haci un donacion di 1 US Dollar di cada dinner cu ta wordo cumpra. E fondonan cu lo wordo colecta na e manera aki lo wordo usa pa financia campamentonan vacacional pa mucha y hoben den diferente bario. E coleccion di fondo ta andando pa 5 luna caba exitosamente.
Kitchen Table by White ta un restaurant inovativo na Aruba cu ta ofrece un experencia special. E restaurant tin 16 asiento comfortabel y ta ofrece un menu di 7-8 course. Ultimo tempo management di e restaurant tabata tin e deseo di haci un contribucion na actividadnan den nos comunidad. Asina a tuma contacto cu CEDE Aruba pa intercambia di idea y a yega na e idea di colecta sumaman chikito pa campamento vacacional pa mucha y hoben. Pa e aña 2018 a prognostica un suma total di AWG. 7.000,-. E suma aki lo por financia un of mas campamento vacacional.
Sr. Daniel Tecklenborg, director di CEDE Aruba, ta masha contento cu e cooperacion aki. CEDE Aruba ta un fondo y organisacion di desaroyo na Aruba cu ta sostene un cantidad grandi di iniciativanan aki na Aruba. E fondonan di CEDE Aruba ta bin pa un parti for di Gobierno y tambe for di fondonan den exterior, por ehempel Samenwerkende Fondsen Caribisch Deel van het Koninkrijk. Banda di esaki CEDE Aruba ta para pa inovacion den recaudamento di fondo y ta considera e idea di Kitchen Table by White algo inovativo. Mas cu claro CEDE Aruba a para habri pa maneha e donacion y pa crea mas iniciativanan asina. Durante luna di juli lo publica mas informacion tocante e campamento vacacional cu lo haya sosten.
E cooperacion entre Kitchen Table by White y CEDE Aruba ta contribui na un desaroyo positivo den nos comunidad y ta spera cu otro restaurant y negoshi lo por participa den e idea aki. Pa cualkier pregunta por tuma contacto cu CEDE Aruba: Tel: 582-7666 of e-mail: [email protected]


text:
Kralendijk- Djadumingo e kantidat di kaso aktivo na Boneiru a yega otro niveal nobo, ku a di 232.
Tur e kasonon aktivo ta di hende di Boneiru. Un total di 134 personanan a bai tèst ayera, di kual 31 a resultá di ta positivo.
5 hende a rekuperá di Covid-19. Tin 2 persona hospitalisá pa motibu di Covid-19.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
ORANJESTAD- Ta bastante probabel ku e edat di penshun na Aruba den aña 2025 lo subi bai 66 aña di edat. Ta studiando ainda, si por tin otro medida ku lo por generá e mesun ekonomisashon den prosupuesto di e isla.
E medida tin di haber ku e palabrashonnan ku a wòrdu hasi den e asina yamá ‘landenpakket’ i COHO. Un instituto ekonómiko independiente, ku lo wòrdu nombrá dor di COHO den konsulta ku Aruba, mester bai studia e materia. Ta bai studia tambe ki konsekuensia un k’e otro tin pa loke ta trata sostenebilidat di hinter e sistema dis seguro sosial di e pais.


text:
Skibí pa Hubert Linkels
Editá i tradusí pa Harald Linkels
E interes di turista pa bini Boneiru den añanan sesenta di siglo pasá, tabata ainda minimal. Den e tempu ei, Toon Abraham tabata enkargá ku e ofisina di turismo. Abraham en general tabata sinta skondí den su ofisina, situá na loke den e époka ei tabata konosí komo Oranjeplein. Mayoria di e trabou ku e tabata hasi, tabata tin di haber ku loke tabata yama Welvaartszorg, òf na papiamentu, kuido di prosperidat.
Na desèmber di aña 1970, e polítiko Rudi Ellis a tuma e responsabilidat over di su swa Toon. Na e momentu ei tambe, a kambia nòmber di Bureau Welvaartszorg, pa Toeristenbureau. Abraham mes a disidí di persiguí otro interes. E tabata studiando lei na Kòrsou. Despues di a kaba su estudio, ela habri porta di su propio ofisina di abogado.
E echo ku Ellis a tuma enkargo di turismo, no tabata ke mèn ku turismo diripiente a kuminsá krese na e isla, ku e tempu ei tabata parse ainda manera ‘na soño’. Un trabou na ofisina di turismo tabata atraktivo pa hopi hende. Na momento dado, tabata tin kasi mesun tantu empleado den e ofisina, ku turista kanando pafó den Kaya Grandi, e tempu ei konosí ainda komo Breedestraat. Entre otro tabata trahando einan Aubrey Sealy, Wichi de Palm, Herbert Domacassé i Dufi Martijn.
E trabou riba su mes tabata di gran importansia, pasombra Hotel Bonaire tabata tin 128 kama- hopi biaha blo bashí-, Flamingo Beach Club tabata tin 42 kama, Debonair (ku despues a bira Captain Don’s) tambe tabata tin 40 kama i hotel Rochaline tabata tin un total di 12 kama. Banda di esei, tabata tin 5 penshon na Boneiru, ku huntu tabata tin 58 kama mas. Tòg, manera e tabata parse alomenos mirando djafó, e empleadonan no tabata tin dje tantu trabou ainda.
Aunke e komienso tabata difísil, poko poko pero sigur turismo a kuminsá konvertí su mes den un di e pilánan ekonómiko di Boneiru. Mashá otro alternativa no tabata tin tampoko, banda di por ehèmpel e fábrika di paña Cambes i Salt Company. Pa un parti sigur, e komienso di e desaroyo den turismo tabata danki na Rudi Ellis su trabou. Pero e kontribushon mas grandi a bin for di otro hende: E Rubiano Pedro Nicolas Tromp, mihó konosí komo ‘Niki’ Tromp.
Marvel
Tromp na promé instante no a bin Boneiru pa traha. Ela bin pasombra ela siña konosé un mucha muhé di Nord di Saliña den persona di Marvel Muller. Tabata un amor na promé bista, i pronto Niki a kasa ku Marvel. Awor ku Niki tabata kasá ku un Boneriana, e tabata tin tur motibu pa establesé su mes na Boneiru. Tromp den promé instante no a kuminsá traha den turismo. Ela traha basta tempu den benta di seguro, i despues ela traha un tempu na e servisio di LVV, promé ku ela pasa pa ofisina di turismo.
Unabes trahando na ofisina di turismo, durante kada bishita na eksterior, Niki Tromp tabata purba konvensé ken ku e tabata topa pa bin pasa fakansi na Boneiru. Tambe, ela traha duru pa konvertí Regata den un evento grandi i di importansia pa e isla. Kada aña, for di luna di febrüari, Tromp tabata bishitá e otro islanan di Antias i Venezuela, pa purba interesá hende pa partisipá den e pustamentu di barku di bela. Kada aña, pa 3 dia largu, e isla tabata den ambiente total di Regata. Tromp tabata tin un talento enorme pa organisá e evento di un tal manera, ku ningun otro Regata den región, -ni esun di Kòrsou- por a para banda di esun di Boneiru. Esaki pa un isla, ku na hopi isla ruman, tabata wòrdu mirá komo ‘laf’ i ‘ketu’.
Binti aña largu Niki Tromp a traha pa engrandesé ámbos turismo i Regata di Boneiru. Den e époka ei, tabata tin hopi interes pa Boneiru na Venezuela. Tromp tabata sa di organisá e kosnan di tal forma, ku un barku di guera benesolano tabata bin Boneiru spesialmente pa baha partisipante i esnan ku tabata bin disfrutá di e ambiente di Regata, te na waf di Playa. Den añanan ku a sigui, Niki Tromp a pidi ayudo tambe di Henri Toré pa sigui engrandesé e festival rondó di Regata, entre otro ku muzik, baile i diferente stènt den sentro di suidat.
Pero esei no tabata tur kos. Niki Tromp a introdusí tambe un enkuentro anual di tur representante di Boneiru su turismo den eksterior, ku tabata dura 3 dia largu. Den e tres dianan ei, Tromp tabata asigurá su mes, te den e detayenan di mas chikí, ku tur representante a kumpli kabalmente ku su espektativanan pa loke tabata nan trabou. Asina e turismo, entre 1980 i 1990, a krese ku no ménos ku 68,7%. Un kresementu basta formal.
Booi
E enkuentronan anual ku representante di Boneiru den eksterior a bira ménos, ora Niki Tromp despues di su trabou pa mas ku 20 aña, a keda práktikamente poné riba non-aktif dor di diputado di turismo dje tempu ei, Ramonsito Booi. A pesar di e milager ku Niki Tromp i su tim tabata logra ku un prospuesto hopi chikitu, Booi a disidí ku e promoshon turistiko di Boneiru tabata meresé un kara ‘mas profeshonal’.
Dia 16 di yüli 1991, na ofisina di notario Alfred Knuf a pasa akte pa lanta ‘Tourism Corporation Bonaire’ (TCB). Banda di e presidente di hunta di komisario den persona di Ramonsito Booi mes, tabata tei presente su aliadonan Humphry Wout, Elsie Pourier, Evert Piar, Morey Ruza i Hugo Gerharts. Gerharts tabata un amigo personal di Niki Tromp. Nan dos a traha huntu pa hopi aña pa logra atraé mas turista for di Merka i Europa. Tòg Gerharts no a sali na defensa di Tromp, na momentu ku por a nota ku Booi tabata tin intenshon di skuif Niki Tromp un banda. E empleadonan di e ofisina di turismo, te na e momentonan ei, no tabata tin ningun idea ainda kiko tabata kologando riba nan kabes. Ni pa loke tabata trata e privatisashon, ni pa loke loke esei lo tabata ke men pa nan futuro den ofisina di turismo.
Booi a pone su mes riba e punto, ku direktor di e organisashon nobo, lo mester ta un hende ku un diploma di minimal HBO. Ku esaki, outomátikamente, a kita Tromp for di riba kaminda. Tras di kòrtina mientrastantu, a asta reklutá kaba un direktor nobo den persona di e hulandes Peter van der Veen, ku tabata biba na Kòrsou. E mester a bin guía e proseso di privatisashon na Boneiru. Mala lenga tabata bisa ku Booi kier a hala Tromp un banda, pasombra e no tabata mashá amante di UPB.
E kompania di konsùltent hulandes Berenschot a prepará e proseso di privatisashon. E kompania ingles Horwath & Horwath, despues a konfirmá ku e plan tabata bon pa Boneiru su turismo, i asina e privatisashon a bira un echo. E nòmber di Toeristenbureau a kambia pa ‘Tourism Corporation Bonaire’ òf TCB. Danki dios no a retirá e empleadonan di e ofisina di turismo. Nan a haña oportunidat pa sigui traha den otro departamentu di gobièrnu, pero no por a keda den e organisashon privatisá. Ekespshon tabata Tromp mes, kua wòrdu ofresé awor e posishon di ‘direktor interino’. Algu ku por a konsiderá komo un humiyashon pa un hòmber ku su eksperensia i su reputashon.
Den prensa internashonal, pa medio di avisonan grandi, a start e proseso di rekluatashon di un direktor nobo pa TCB, i alabes pa un hende enkargá ku desaroyo di e produkto.
Di parti di e partidonan polítiko, ni esnan den oposishon, no por a skucha mashá krítika riba hinter e proseso. Ta solamente partido Paboso, liderá pa Norwin ‘Nòchi’ Willem, a protestá kontra di e forma di proseder. Paboso entre otro a kondená e manera ku a atendé ku e trahadónan di Ofisina di Turismo, i spesialmente ku Niki Tromp. Segun Willem tabata bisa, den hinter e proseso, a pèrdè e ‘aspekto humano’ for di bista.
Dor di e bululú rondó di e proseso di transishon, Van der Veen a saka su konklushon i a entregá su retiro. Esaki, lastimamente, no a benefisia Tromp mashá.
Morto
Pedro Nicolas Tromp, ehersiendo su trabou pa promoshon di Boneiru, na ougùstùs 1992 a muri na kaminda pa kapital benesolano Caracas, ora e tabata spera su buelo di konekshon na Kòrsou. Na Caracas e lo a hasi su kampaña di di kustumber, pa Regata di Boneiru.
E hòmber, ku a traha asina duru pa turismo di Boneiru, i ku tabata asina stimá pa asina tantu hende, a sak den otro i a muri drumí na suela di aeropuerto di Kòrsou, sin niun di su sernan kerí na su banda. E notisia di e morto inesperá i repetino di Niki Tromp, a kai manera un bòm na Boneiru i a kousa un tristesa grandi serka hopi hende.


text:
Cu un stem yen di emocion Gionina Engelhardt a comparti cu FOCUS su inmenso satisfaccion di a logra su AMFI Bachelor Degree. El a bay Hulanda hunto cu su yiu muhe Neyhiah, cu e meta pa e caba cu su estudio. El a hacie pa su mama Swinda cu a fayece 4 aña pasa y pa su prima Louisa cu a fayece na november. E ta contento cu el a logra aunke cu hopi dolor, pasobra e scol no tabata niun tiki facil. Aworaki e ta bay evalua e miho opcion cual ta sea keda Hulanda of bolbe Aruba.
Gionina su vakantie ta bay cuminsa awor door cu e no a disfruta di zomer vakantie debi na su estudio. E prome cos cu e ta bay haci ta ruim op su cosnan di scol pa wak ki lo ta e siguiente paso. E ta hopi loco pa bolbe Aruba pa haci loke echt e ta desea pa haci, esta pa duna les ademas cu e por tin mas tempo pa su yiu muhe. Durante cu e tabata studia hopi biaha e mester a hiba Neyhiah scol cu ne principalmente despues cu su prima cerca ken nan tabata biba a fayece, y cu tabata su babysitter. El a bira hopi difícil pero el a logra su AMFI Bachelor Degree.
Diseñonan cu Gionina a crea pa e coleccion cu ‘empowerment quote’
Gionina a comenta na FOCUS: “Ainda mi mester ‘dring door’ cu mi a logre, mi ta officially un fashion designer. Mi a hacie pa mi mes paso ni cuanto talento mi tabatin, pero door cu mi no tabatin e papel, mi no tabata sinti mi mes suficiente bon. Esaki ta pa mi mama, mi prima, mi yiu Neyhiah pa e por ta proud di su mama cu e tin un degree, y finalmente pami mes tambe. E ta duna mi mes e balor cu mi merece. Aunke mi sa cu papel no ta nifica tur cos pero ami mester di dje”. Gionina a finalisa gradiciendo su famia cu a kere y invest den dje pa e por a sigui su estudio, pasobra sin nan tampoco e no por a logra bay Hulanda. E ta duna un danki grandi na su friends cu a dune e apoyo y cu a keda kere den dje, y tur otro hende cu por a yude. Gionina ta sigur di no keda pa semper biba na Hulanda, pasobra Aruba ta su cas y ta haya hopi falta di tur hende.


text:
SETAR a cuminsa cu un era nobo di servicionan pa nos clientenan corporativo y gubernamental. SETAR ICT Services a bira un realidad den e entrega di e prome fase di e proyecto di Respaldo. Respaldo ta e prome cliente di SETAR cu ta bay completamente riba diferente hosted services di SETAR den forma di un One-Stop-Shop cu lo ultimo den tecnologia.
SETAR a participa aña pasa na e bid di Respaldo y gana esaki na oktober 2020. Cu e logro aki, SETAR ta ofrece Respaldo un bekabeling nobo, diferente conexion di Internet y Redundancy pa garantisa conectividad, Wi-Fi cu Ruckus Access Points, diferente licencia di Microsoft 365 y workstations completo incluyendo laptops y computers. Tur esaki ta coordina y hosted via SETAR su Data Center. Cu e setup aki, tur tres localidad di Respaldo ta interconecta cu otro y cu un solo aanspreekpunt den tur locual ta trata su servicionan.
Ademas, tambe ta den pipeline pa SETAR duna Respaldo un training di Information Security pa tur nan usuarionan p’asina nan ta informa y por protege nan mes di atakenan cibernetico.
Como SETAR nos ta orguyoso di por sigui extende servicionan di siguiente generacion na nos clientenan banda di tur e otro servicionan cu nos ta ofrece.


text:
Detenshon relashoná ku un kaso di atrako.
KOMUNIKADO DI PRENSA
440 / 2019
23 òktober 2019
Detenshon relashoná ku un kaso di atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku un investigashon relashoná ku un atrako ku a tuma lugá dia 25 di ougùstùs
2019 na un trùk di pan riba Sta. Rosaweg, polis a detené un hòmber sospechoso.
Djamars 23 di òktober 2019 alrededor di 16.00’or, personal di Tim di Atrako a detené e
hòmber sospechoso E.R.G., nasé na Kòrsou di 17 aña di edat.
Detenshon a tuma lugá na altura di un kas den Oranjestraat, pa despues tene entrada
hudisial den e kas na Oranjestraat.
Durante investigashon den e kas polis a haña i konfiská artikulonan ku ta di importansia pe
investigashon.
A presentá e sospechoso dilanti un Fiskal Ouksiliar ku a ordená su enkarselamentu
pendiente di mas investigashon.


text:
Skarsedat di personal debí na Covid
WILLEMSTAD.- Curaçao Medical Center (CMC) ta anunsiá ku entrante di djaluna 10 di yanüari, ta kanselá tur operashon elektivo te ku un próksimo anunsio. Operashonnan agudo i esensial si ta kontinuá manera den pasado. Sitanan na poliklínika i otro tratamentunan tambe ta sigui. Tuma nota ku CMC lo yama tur pashènt di kual nan operashon a wòrdu kanselá.
Skarsedat di personal pa motibu di COVID-19 i kapasidat máksimo na departamentu di Kuido Intensivo ta poniendo preshon hopi haltu riba hospital. Tin kasi 200 kolega ousente dor di COVID, AO pa otro motibu òf karentena. E kanselashon di operashonnan elektivo ta aliviá preshon pa asina por duna kuido responsabel na tur pashènt den hòspital. Na momentu ku sufisiente personal regresá i e kantidat di personal kuminsá stabilisá, CMC lo anunsiá kontinuashon di operashonnan elektivo. Sigui e página di Facebook di Curaçao Medical Center pa e último informashon.


text:
Den e programa aki nos tin komo invitado, tres persona ku ta habitante di Kas di Kwido di Fundashon Mariadal. Nos a kombersa un tiki ku nan debi ku nan a kanta i toka den e programa aki.
Produkshon: Fundashon Históriko Kultural Boneriano
Durashon: 45 minüt
Fuhikubo ta presentá: Caito Sint Jago, Lica Janga i Flora Martis
Den e programa aki nos tin komo invitado, tres persona ku ta habitante di Kas di Kwido di Fundashon Mariadal. Nos a kombersa un tiki ku nan debi ku nan a kanta i toka den e programa aki.


text:
Minister di Hustisia Gilmar Pisas a reuní ku Departamento di Landsrecherche
Minister di Hustisia Gilmar Pisas a reuní ku Departamento di Landsrecherche
Geplaatst op 13 August 2021 dor di Ministerio Hustisia
WILLEMSTAD – Minister di Hustisia sr. Gilmar Pisas a reuní pa sera konosí i alabes tuma nota di tur e asuntunan ku ta pendiente na Departamento di Landsrecherche.
Departamento di Landsrecherche ta e departamento nashonal di investigashon kriminal na Kòrsou, ku ta enkargá prinsipalmente ku realisashon di investigashonnan (penal) riba personanan ku a keda kontratá pa hasi algun tarea den e aparato gubernamental i a violá e aspekto di integridat. Ta trata di violashonnan ku por representá un menasa grandi pa ku nos estado di derecho òf e seguridat / sertesa hurídiko di pais i/òf habitantenan.
Minister di Hustisia ta sinta kada kuartal ku Departamento di Landsrecherche.


text:
Den kuadro di nos tarea pa informá, eduká i empoderá nos konsumidónan, Fundashon pa Konsumidó konstantemente ta fasilitá informashonnan relashoná ku preis i servisio aki na Kòrsou. Mirando e echo ku awendia mayoria di nos ta hasi uzo di un smartphone, den luna di aprel Fundashon pa Konsumidó a pasa i anotá un kantidat di 58 modèl di smartphones na 8 diferente establesimentu. E establesimentunan aki ta: Omni, Boolchands, Multi Tronics, Fone Zone, Connection, La Curaçao i Phone House 1 i 2. Markanan ku a keda anota ta Samsung, Apple, LG, Huawei, BLU i CAT.
Ku e komparashon di preis aki Fundashon pa Konsumidó ta fasilitá konsumidónan den nan proseso pa un kompra konsiente.
Boolchands ta mihó surtí
Di e 8 establesimentunan ku Fundashon pa Konsumidó a pasa i anotá preis, Boolchands ta resultá esun mihó surtí. Nan tin un total di 23 modèl di e 58 modèlnan ku a keda pre selektá. Connection ta tin un kantidat di 20 modèl di telefòn i Multi Tronics ta tin 19.
Mas ekonómiko
E establesimentu ku tin mas artíkulo na un preis mas ekonómiko ta Connection. Di e 23 modèlnan di telefòn pre selektá, nan tin un kantidat di 19 na un preis mas kumbiniente, kompará ku e otro establesimentunan.
Diferensia di preis
Durante di e anotashon di preis aki, Fundashon pa Konsumidó a konstatá un diferensia grandi di preis entre e diferente establesimentunan i produktonan. Por ehèmpel, un Samsung Galaxy S6 Edge di 32 GB ta kosta na Connection fl. 800,- i na Multi Tronics e mesun modèl aki ta kosta fl. 1050,-. Esaki ta un diferensia di fl. 250,-.
E diferensia di mas grandi ku a keda konstatá ta den e marka Apple. Un iPhone 7 plus di 256 GB ta kosta na Connection fl. 1950,- i na Boolchands esaki ta kosta fl. 2649,- kual ta un diferensia di preis di fl. 699,-.Algu remarkabel ku a sali for di e anotashon di preis aki ta e kantidat di GB i nan preis na e diferente establesimentunan. Por ehèmpel: un iPhone 6S di 32 GB ta kosta na Boolchands fl 1499,- siendo ku na Connection i Fone Zone, un iPhone 6S ku un kapasidat di 64 GB ta kosta mas barata ku un di 32 GB na Boolchands.
Ta sumamente importante pa bo hasi bo kompra na un manera konsiente i responsabel. Kompará preis di e produkto ku bo ke kumpra na diferente establesimentu promé ku bo kumpra esaki. Tambe ta konsehabel pa bo ekipá bo mes ku konosementu di e marka, modèl i tambe e posibilidatnan ku esaki ta brinda bo. Asina bo por evaluá kua telefòn ta kuadra mas ku bo nesesidat i personalidat.


text:
ORANJESTAD (AAN) -- Diabierna cu a pasa, na J.F. Kennedy Education Center, a keda oficialmente lanza e “WE Aruba”, cu ta nifica Weganan Escolar 2022, cu participacion total di IBiSA pa tur scol.
Minister di Enseñanza y Deporte Endy Croes a duna informacion al respecto. E mandatario a expresa, na prome lugar, cu e ta spera cu scolnan pone esaki riba nan facebook, tambe Inspeccion di Enseñanza, pa tur hende compronde kico ta “WE”.
E minister a bisa cu algo importante ta e premio envolvi pa e scolnan. Esaki ta basa riba un concepto pa esnan cu a competi henter e aña, IBiSA ta atende cu esaki, y apart e muchanan lo haya nan medaya.
Pa e scol cu ta competi den tur ocho deporte ta esun cu ta score mas halto, y scolnan cu ta bay cu un of dos deporte, logicamente ta bay mas abao.E dignatario a expresa cu esaki ta hustamente pa crea motivacion den tur scol, pa purba pa otro aña tin mas deporte posible competi contra otro.
E ta un motivacion tambe pa scol pa e placa aki bay pa drecha algo na scol. El a agrega cu e ta bay laga scolnan duna input pa premira kico e premionan ta bay ta e otro aña.
Pero e scol cu a sacrifica desde Januari y tur e siguiente lunanan aki, despues di oranan di scol y hunto cu e docentenan, y IBiSA cu a dirigi esaki, ta bay tin nan recompensa na final, na momento cu esun cu sali ganador di e competencia “WE Aruba”.
E mandatario a agrega cu otro siman lo tin na Aruba e delegacionnan di Curacao y Bonaire, hunto cu IBiSA, cu lo lidera esaki, y e minister lo reuni cu nan pa wak un posible restableciento di e Weganan Interinsular. Tambe ta bay busca e formula pa acopla algun di nan, pa bin cu un wega escolar final.
Croes a splica cu lo cual el a bisa prome ta confirma y e ultimonan aki ta “in the meeting”. Ora e tabata na Hulanda na Maart, hunto cu Minister di Deporte di Curaçao, den conversacion cu e “Hoofdadviseur” di Minister di Deporte nan a haya sa cu na Hulanda awendia tin e asina yama “Olympic Must” entre scolnan basico, entre 14 diferente deporte, y na Juli nan a celebra un tipo di campeonato pa saca e campeon.
Nan a palabra cu si den futuro, cu miras na 2023 padilanti, por incorpora Aruba y Curacao cu un di e deportenan sea futbol, volley of basket, unda un di nan por bay Hulanda pa competi den e “Olympic Must”, cuminzando kizas na 2023.
https://diario.aw/categories/noticia/deporte/diabierna-a-keda-lanza-e-weganan-escolar-we-aruba#sigProId64fac1d639


text:
ORANJESTAD (AAN): Hues di Corte den Promer Instancia a confirma e exigencia di Fiscal pa e homber E.M., kende ta wordo haya culpable di a uza arma di aire pa forza un hende duna placa.
Hues a condena E.M. na 18 luna di prison di cual 6 luna ta condicional.
E sentencia a tuma lugar via video conference, caminda E.M. tabata den un oficina na KIA, mientras cu den sala di Corte di Husticia, Hues, Fiscal, traductor y abogado tabata presente. Via mike, e traductor tabata traduci loke Hues tabata bisa pa e acusado.
SENTENCIA
Hues a bisa cu e ta haya E.M. culpable di tabatin dos arma di aire cu cualnan, hunto cu un otro, a forza e hende pa duna placa.
Pa cu e castigo, Hues a bisa cu e ta tene cuenta cu e rapport di psikiatra cu ta mustra cu E.M. ta adicto na trankilisantenan. Psikiatra ta haya cu door di e adiccion aki, E.M. no ta responsabel pa loke el a haci.
Hues a bisa cu e ta confirma e exigencia di Fiscal y a condena E.M. na 18 luna di prison, di cual 6 luna ta condicional cu un tempo di prueba di 2 aña. Esey ta nifica cu E.M. lo mester sinta castigo di 1 aña di prison y ora e sali e ta cay bou guia di Reclasering.
ARMA DI AIRE TA CASTIGABEL
Loke ta interesante den e caso aki ta cu e acusado a uza dos arma di aire pa forza un hende duna placa. Segun ley, ta castigabel ora ta uza un arma di aire pa menaza, forza un hende. Awendia tin hopi arma di aire, cu ta parce un arma di candela. Den situacionnan di atraco, asalto, menaza of forza un hende, e victima no ta bay fiha si e arma ta di aire of ta un real.
Den tur e susto cu e ta aden y e bruto cu esnan cu ta haciendo e malo, e unico cos cu e victima ta pensa, pa e no wordo tira. Den e caso aki ta mira bon cla con Corte di Husticia a castiga un acusado pasobra ta net arma di aire a wordo uza . Ademas, arma di aire por causa heridanan severo na un persona.


text:
ORANJESTAD – Recientemente a tuma lugar un marcha organisa pa fundacion Coördinatiecentrum Mensenhandel Mensensmokkel Aruba (CMMA) den cuadro di dia nacional di traficacion y contrabanda di hende. Hunto cu premier Wever-Croes a dirigi palabra na e comunidad presente.
Desde aña 2007, Aruba a pone e bataya contra traficacion y contrabanda di hende como prioridad den gobernacion. Na aña 2008 Aruba a haya su coordinador nacional riba e topico aki, sigui pa su taskforce na 2009 y su mesun fiscal na 2011. Den aña 2014 e codigo penal a wordo adapta y un unidad investigativo special a wordo forma na 2017, sigui pa e centro di coordinacion den aña 2020 como tambe e unidad pa inteligencia na 2021. Segun e mandatario ‘tur esaki ta muestra di e compromiso di diferente Gobierno pa nos por combati e fenomeno aki.’
Cu e campaña “habri bo wowo” un biaha mas atencion a wordo poni riba e dos acto criminal aki como tambe e responsabilidad di henter nos comunidad pa combati esakinan. E mandatario a enfatisa cu ‘nos tur por ta e wowonan cu ta wak, nos tur por ta e oreanan cu ta tende y nos tur por ta e bos cu ta raporta esaki ora algo ta pasando cu otro hende cu ta haya nan mes den e situacion aki.’
Minister Tjon a sigui splica cu e fenomeno di traficacion y contrabanda di hende ta uno cu nos tur, pues Aruba completo mester percura pa stop den tur sentido. ‘Den cuadro di esaki nos Ministerio, Ministerio di Husticia, tin un responsabilidad mas grandi ainda, no solamente pa conduci investigacionnan contra organisacionnan criminal cu ta comete e delito aki, pero tambe pa crea mas conscientisacion.’
E mandatario a sigui splica cu e campaña aki tambe ta pone un dede riba e comportacion di nos mes como ciudadanonan di Aruba, pasobra hopi biaha nos kier pinta e hendenan di afo como esunnan culpabel di traficacion of contrabanda di hende, mientras cu nos mesun hendenan tambe ta probecha di e mal situacion cu otro hende a haya nan mes aden. Minister Tjon a splica cu e sectornan cu ta mas vulnerabel pa e tipo di delitonan aki ta e sectornan di construccion, prostitucion y trabounan domestico.
Minister Tjon a duna di conoce cu como Minister di Husticia y Asuntonan Social, un di e prioridadnan cu su Ministerio tin pa e siguiente añanan ta e asistencia cu nan por brinda e victimanan di traficacion di hende na Aruba. Segun e mandatario, e vision ta pa crea un shelter pero di otro banda ta importante tambe pa brinda otro tipo di asistencia manera asistencia medico, legal, social, y psicologico.
Por ultimo e mandatario a gradici CMMA, cual ta e lugar central pa informacion, educacion y asistencia den conexion cu traficacion di hende.


text:
Quartier latin
Quartier latin ta un bario situá riba e oría links di Paris den e distritonan 5 i 6. Su sentro históriko ta e universidat di Sorbonne. Su nòmber ta bini for di e uso exklusivo di latin den e kursonan ku tabata wordu duná den e skolnan i universidatnan medieval ku tabata instalá den e bario aki.
Bario di studiante[editá | editá fuente]
Quartier latin ta un bario hopi frekuentá pa studiantenan i profesornan dor di e presensia di múltiple establesimentunan universitario : universidat di Sorbonne, universidat Paris II Panthéon Assas, e campus di Jussieu (ku ta enserá e universidatnan Paris VI, Paris VII i Institut de physique du globe de Paris), universidat Paris III Sorbonne Nouvelle, Collège de France i bibliothèque Sainte-Geneviève.
Diferente grandes écoles, destiná pa formashon di futuro funshonarionan pa e puestonan mas elevá den funshon públiko, a wordu instalá den e bario aki manera École normale supérieure, École des chartes, Beaux-Arts, ESPCI ParisTech, Mines ParisTech, Chimie ParisTech, AgroParisTech i Institut supérieur d'électronique de Paris. École Polytechnique tambe tabata instalá akinan te na 1976.
E bario ta konta tambe ku un kantidat grandi di kolegio i liseonan prestigioso i históriko : École alsacienne i e liseonan Louis-le-Grand, Notre-Dame de Sion, Henri-IV, Saint Louis, Stanislas, Fénelon, Montaigne, Academie Julian etc. Dor di e presensia di asina tantu establesimentu edukativo den Quartier latin, hopi biblioteka spesialisá den literatura, siensia, historia, polítika, medisina, filosofía i lei tambe por wordu hañá den e bario aki, maske ku tiki tiki nan ta disparsiendo. Den añanan 60 i partikularmente durante e evenementonan di mei 1968, e bario aki tabata un di e sentronan prinsipal di diferente movementu di protesta di studiante.


text:
Aruba
Dama di bida sexualmente maltrata den marduga: Persona den auto A-61899 ta e sospechoso
Un caso cu a dal un buelta radical na momento cu a bin constata cu un number di auto envolvi den un caso serio di maltrato sexual den hanchi/ caya di San Nicolas, ta pertenece na un politico cu ultimo eleccion tabata riba lista di partido Raiz, cu actualmente ta forma parti di e coalicion di gobernacion di Gabinete Wever Croes II.
Diadomingo marduga, manece dialuna den careda di 12;45 am ta bati alarma na polis di un caso di agresion sexual cu a caba di tuma luga. Ta pidi e patruya pa presenta y atende cu e victima cu a declara un persona den un vehiculo lo a maltrat’e sexualmente y bah’e bek na un distancia di e bar cu e ta traha na dje.
Kico ta locual a tuma luga e anochi en cuestion
Un dama di bida, eherciendo su trabou di anochi a acepta di brinda su servicio na un cliente. E persona den un vehiculo color shinishi a haci e peticion na e dama aki pa algun servicio sexual cu promesa di pag’e un suma mas halto cu normal. El a bis’e cu pa e biaha aki e ta pag’e Fl.300,= pero cu e mester a bay cu ne den auto pa asina nan bay saca e placa.
Su eror di mas grandi esey tabata! E dama aki ta un persona recien yega, no conoce e clientela y no tabata informa di e historial di persona aki. E sospechoso aki, cu tin varios incidente cu a sosode caba cu ne, caminda e lo a agredi diferente otro dama di bida y cu ta pa e motibo ey mes nan no ta subi cu ne mas.
Lastimamente e momento ey e dama agredi no tabata sa esey. El a subi auto y a bay direccion zuid. Nan a pasa den area di bushalte y den cercania di un restaurant Chines lo a busca un caminda pa staciona abruptamente.
El a cuminsa masturba!
Por lesa e relato completo den bo edicion di Trempan di awe.


text:
Informe di Cuerpo Policial: Diadomingo madruga pa 3.35 central di polis ta wordo notifica di un accidente di auto na Catiri. Patruya ta despacha cu maximo urgencia pa e sitio di accidente. Na yegada di e sitio polis y ambulance ta pidi presencia di dokter.
Pa 4.51 am Dr. Texier ta constata morto di ambos persona e hende homber
G.E. Ledezma Carruyo naci na Venezuela 26 november 1985 y e hende muher I. Goicochea Angulo naci na Cuba 5 mei 2001.
Specialista di trafico y polis tecnico a yega na e sitio pa haci nan investigacion. Slachtofferhulp tambe a acudi na e sitio pa brinda sosten na e famianan cu ta involucra den e accidente pisa aki.
Cuerpo Policial Aruba ta manda palabra di profundo condolencia na famia di e fayecido. Un mensahe na tur chauffeur pa bay trankilo den trafico. Bo famia ta warda bo na cas.


text:
DISIPLINA KONSIENTE DEN SKOL
MINISTERIO KONSERNÍ ENSEÑANSA, SIENSIA, KULTURA & DEPORTE
DISIPLINA KONSIENTE DEN SKOL
PUBLIKÁ RIBA 24 MEI 2022
WILLEMSTAD – Ministerio di Enseñansa, Siensia, Kultura & Deporte a organisá un “Workshop Conscious Discipline®”. E workshop aki ta e promé paso den kuadro di preparashon integral di skolnan pa un mihó guia di alumno. E preparashon aki ta riba tereno di siñamentu sosial-emoshonal, disiplina i regulashon propio pa e alumno. E instruktornan sertifiká di Aruba Sra. Gina de Kort i Sra. Vanessa Zara-Tromp a tene e seshon di dos dia pa un total di 16 kabes di skol di fundeshi i 6 eksperto den kuadro di maneho i guia den enseñansa. E programa aki a keda introdusí na Aruba ya pa algun aña kaba i por mira e efektividat di e programa den e klasnan.
Disiplina Konsiente ta un programa efektivo basá riba eksperiensha pa krea un mihó ambiente den e klas dor di hasi uzo di konosementu riba tereno siñamentu sosial-emoshonal, disiplina i regulashon propio pa e alumno. E programa aki ta basá riba un investigashon di e desaroyo selebral, informashon di desaroyo di mucha i práktikanan apropiá i efektivo. Ora praktiká esaki e ta trese kambio spesífikamente diseña den bida di hende en general. E programa aki ta brinda kabes di skol òf e maestro un hermèt pa traha riba e famia di skol di forma positivo kaminda e siensia di e desaroyo di e selebre ta e punto di salida. Dor di stimulá e desaroyo selebral por hiba e alumno den e direkshon adekuá i asina e enseñansa por tuma lugá di un mihó manera. Skol mester ta manera un famia sano kaminda tur hende ta importante, tur hende tin balor, tur hende ta keda aseptá manera nan ta, pero tambe tur hende mester traha huntu, lokual finalmente ta hiba na kresementu personal di tur miembro di e famia ku yama skol. Pa mas informashon di e programa aki por bishitá e link aki: https://consciousdiscipline.com/.
Organisando i fasilitando e tipo di aktividatnan aki Ministerio di ESKD ta traha riba e preparashon integral di e alumno pa asina guianan di un mihó forma den e epoká moderno. Minister di Salubridat, Medio Ambiente & Naturalesa sra. Dorothy Pietersz-Janga den representashon di Minister di ESKD sr. Sithree van Heydoorn a hasi un yamada na e kabes di skolnan pa ban dirihí e kurpa mihó. Pues e kabes di skol tin un balor agregá grandi pa duna direkshon na su maestronan i konsekuentemente impulsa un desaroyo emoshonalmente sano serka su alumnonan. Minister D.Pietersz-Janga a yama e instruktonan di Aruba i e ministerio danki pa pone esfuerso den e trayekto aki. Tambe Minister a informá tur partisipante ku nan ta bai haña un sertifikado di forma virtual ku nan a partisipá na e “Workshop Conscious Discipline®”.
—
KOMUNIKASHON
** riba e potrèt athunto por tuma nota di e aktividat na GASPA Building na Nijlweg. Pa mas potrèt por bishitá na: Potrètnan Disiplina Konsiente


text:
Ministerio Publico y Cuerpo Policial Aruba (KPA) tin intencion di tene un accion di colecta arma di candela pa bringa posesion di arma di candela ilegal. Durante e periodo aki personanan por entrega nan arma di candela na polis anonimamente y sin castigo.
E intencion di e accion aki lo no ta pa resolve caso, sino pa kita armanan di candela for di caya. Desde comunidad ta sona basta tempo caba e grito pa tene un accion asina. E ultimo accion di colecta arma di candela anonimamente y sin castigo a tuma lugar na 2009.
Mas informacion tocante e accion di colecta armanan di candela (unda y ki tempo) lo sigui pronto.